Ҳайз луғатда "оқиш" деган маънони билдиради. Шариатда эса балоғатга етган аёлнинг раҳми ичидан туғишсиз, беморликсиз, муайян муддатда чиқадиган қон бу ҳайздир. Одатда ҳайзнинг ранги қорамтир, ўзи ҳароратли ва оғриқ ила келадиган бўлиб, ҳиди нохуш бўлади. "Нифос" сўзи эса "туғиш" ва "қон" деган маъноларни англатади. Шариатда эса туғишдан кейин кишининг раҳмидан келган қонга айтилади.\n"Истеҳоза" бу аёл кишининг раҳмидан одат (ҳайз ва нифос)дан ташқари қон оқишидир.\nАллоҳ ҳайз ҳақида "Бақара" сурасининг 222-оятида шундай деган:\n"Сендан ҳайз ҳақида сўрарлар. Сен: У озор, нопокдир. Бас, ҳайз пайтида аёллардан четда бўлинглар. Токи, пок бўлмагунларича уларга яқинлик қилманглар. Қачон пок бўлсалар, уларга Аллоҳ амр қилган томондан келинглар. Албатта Аллоҳ тавба қилувчиларни, ўзларини мудом пок тутувчиларни севади".\nАнас р.а. ривоят қиладилар: "Яҳудийлар аёл киши ҳайз кўрса, уйларида у билан бирга таом емас, унга жинсий яқинлик қилмас эдилар. Саҳобалар Пайғамбар соллалоҳу алайҳи васалламдан бу ҳақда сўрадилар. Шунда юқоридаги оят нозил бўлди. Шунда Расулуллоҳ соллаллоҳу алайҳи васаллам: "Никоҳдан бошқа ҳамма нарсани қилаверинглар" дедилар.\nЭнди юқоридаги оят ва ҳадислардан олинадиган ҳукмларни келтириб ўтамиз. Булар: Ҳайзнинг озор ва нопок нарса эканлиги, ҳайз пайтида шундай ҳам озорланиб турган аёлга яқинлашиш дуруст эмаслиги, қачонки аёл пок бўлса унга Аллоҳ буюрган томондан (олд томондан) яқинлик қилавериш мумкинлиги, никоҳдан бошқа барча ишларни қилавериш мумкинлиги, каби ҳолатлар.\nҲайз масаласи ўта муҳимлигидан у тўғрисида оят нозил бўлган. Ҳайз нопокликдир. Аёл танасидаги нопок қонлар ой давомида тўпланиб муддати келганда оқиб чиқади. Бу даврдаги жинсий яқинлик нопоклик устига қилинган яқинллик бўлади. Бу пайтдаги яқинликдан нафақат аёл киши, балки эркак киши ҳам зарар кўради. Бунинг устига ўша пайтдаги яқинликдан бола бўлиб қолса, майиб туғилади. Тиб илми буларни ва бошқа кўплаб зарарларни исбот қилди. Тиб илми ҳозирга келиб бунга даъват қилмоқда. Исломда эса бу иш бир минг тўрт юз йил олдин асосий дастурда зикр этилган. Энди ушбу ҳолдаги яқинликнинг каффоротини келтириб ўтамиз:\nعن ابن عبّاس رضي الله عنه عن النّبي في الذي يأتي امرأته و هي حائض قال يتصدق بدينار او بنصف دينار\n"Пайғамбар (с.а.в) ҳайзли ҳолдаги хотинига жинсий яқинлик қилган шахс ҳақида:"Бир динор ёки ярим динор садақа қилади", дедилар".\nҲайз ҳолидаги яқинлик Қуръонда ҳам, ҳадисда ҳам зикр қилингани учун унинг гуноҳлиги аниқ. Энди шундай гуноҳни қилган одамни жазолаш, ҳушини жойига келтириб қўйиш учун ҳам молиявий жазо белгиланган. Бу жазо гуноҳнинг ювилишига сабаб бўлиши билан бирга келажакда мазкур ҳаром ишни такрорламасликка эслатма ҳам бўлади.\nБир динор 4,25 грамм бўлади. Энди қачон бир динор, қачон ярим динор берилишини аниқлаб оламиз. Абу Довуд келтирган ривоятда шундай деганлар:\nاذا اصابها في اوّل الدم فدينار و اذا اصابها في انقطاع الدم فنصف دينار\n"Агар аёлга қон келишинииг аввалида яқинлик қилган бўлса, бир динор, агар қон тўхташи пайтида яқинлик қилган бўлса, ярим динор" дейилган. Чунки ҳайз янги бошланган пайтдаги жинсий яқинликнинг зарари катта. Ҳайзнинг охиридаги эса катга эмас.\nИмом Аҳмад (р.а) ва бошқа баъзи уламолар, шундай ҳолда садақа қилиш вожиб, деганлар. Кўпчилик уламолар эса бу ишни қилган одам тавба қилиб, истифор айтса кифоя, дедилар.\nҲайз пайтида аёллар ўзига оро бериб, пардоз-андоз қилмаслик, чиройли кийимларини кийиб эрига кўринмаслик, эри ҳузурида шаҳватни қўзғатадиган гап сўз ёки қилиқлар қилмаслик тавсия қилинади. Садақа каффорот бериш вожиб, деган уламолар, хотин киши ўша ишга сабаб бўлса, монеълик қилмаса, гуноҳкор бўлади ва каффорот тўлайди, деганлар.\nЭнди юқоридаги ҳайз никоҳдан бошқани ман қилмайди, деган гапимизга бир неча далилларни келтириб ўтамиз.\nعن ميمونة رضي الله عنها قالت كان رسول الله صلي الله عليه و سلّم يباشر\nنساءه فوق الازار و هنّ حيّض\n"Расулуллоҳ (с.а.в.) ўз хотинларини ҳайзли ҳолда иштон устидан қучоқлар эдилар".\nو قالت عائشة رضي الله عنها كنت انا و رسول الله صلي الله عليه و سلّم نبيت\nفي الشعار الواحد و انا حائض طامث\nОиша онамиз р. а.: "Мен ва Расулуллоҳ (с.а.в.) иккимиз кечаси бир кийим ичида ётар эдик. Ҳолбуки, мен ҳайзли бўлиб, қон оқиб турган бўлар эди. Агар мендан у зотга бирор нарса тегса, ўша жойни ювар эдилар".\nҲайзнинг энг ози уч кеча-кундуз, кўпи эса ўн кун бўлади. Ҳайз 9 ёш билан 55 ёш оралиғида кўрилади. Икки ҳайзнинг орасидаги муддатнинг энг ками 15 кундир. Кўпининг эса чегараси йўқ.\nБаъзи аёллар умуман ҳайз кўрмаслиги ҳам мумкин.\nАгар ҳайз кўрувчининг одати бўлса ва унга зиёдалик қўшилса, то ўн кунгача қўшилгани ҳайз ҳисобланиб бораверади. Чунки одат ўзгариши мумкин, аммо одатидан зиёда бўлган қон ўнинчи кундан ҳам ўтиб кетса, у ўз одатини ҳайзга ҳисоблаб, ундан ортганини истиҳоза қонга ҳукм қилади. Ва одатидан ортган кунлардаги намозларининг қазосини ўқийди. Демак, одатидан зиёда бўлиб ўн кунгача тўхтаса, одатим ўзгарибди, дейди, аммо ўн кундан ҳам зиёда бўлиб кетса, ўз одатида қолади. Ҳайз кунларида кўрилган қизил, сариқ ва лойқа ранглар ҳам ҳайз ҳисобланади.\nЭнди нифос ҳақида тўхталамиз. Фарзанд туғилгач, ундан кейин келадиган қонга нифос дейилади. Аммо фарзанд она қорнидалигида келган қон нифос дейилмайди. Нифоснинг келиш муддати кўпи қирқ кун бўлса, озининг чегараси йўқ, яъни фарзанд туғилиб, умуман қон кўрмайдиган аёллар ҳам бўлади.\nعن امّ سلمة رضي الله عنها قالت كانت النّساء تجلس على عهد رسول الله صلي الله عليه و سلّم\nاربعين يوما فكنّا نطلي وجوهنا بالورس من الكلف\nУмму Салама (р.а) "Нифос кўрган аёллар Расулуллоҳ (с.а.в.)нинг даврларида қирқ кун ўтирар эдилар. Юзларимизга нарса тошиб кетиб, вазар суртиб олар эдик". Ушбу ҳадисни Ҳанафий ва Ҳанбалий мазҳаби нифоснинг кўп муддатига далил қилишган.\nЭнди ҳайз, нифос ва жунубга дуруст бўлмаган ишларни келтирамиз: Бундайлар намозга, рўзага яқинлашмайдилар. Қуръон ўқимайдилар, масжидга кирмайдилар.\nУмми Салама (р.а) ривоят қиладилар: “Расулуллоҳ (с.а.в) аёлларидан бири нифосга қирқ кеча ўтирар, уни Расулуллоҳ (с.а.в) намозини ўқишга буюрмас эдилар”.\nПайғамбар (с.а.в.): “Ҳайзли аёл ва жунуб Қуръондан ҳеч нарса ўқимайди” деганлар.\nУч кундан оз муддат келувчи қон, ҳайз кунларининг ўн кунидан ошганда келган қон, нифос кунларининг қирқ кунидан зиёда бўлганда келувчи қон, ёки ҳайз ва нифосда одати бўлган аёлнинг одатидан ортиқча кўрган қони, ҳомиладор аёл кўрадиган қон, мана шу қонлар “Истиҳоза” қони дейилади. “Истиҳоза” касаллик қони деганидир. Биринчи марта ҳайз кўрган қизнинг қони ўн кундан ошиб кетса, ўн куни ҳайз, зиёдаси истиҳоза бўлади. Ва унга ҳар ойдан ўн кун одат белгиланади. Худди шунингдек, биринчи марта нифос кўрган аёлнинг қирқ кундан ошиб кетса қирқ куни нифос, зиёда истиҳоза бўлади. Кейинчалик унга қирқ кун одат белгиланади. Нифосдан зиёдаси эса истиҳоза бўлади.\nОиша (р.а) дан ривоят қилинади. “Фотима бинти Абу Ҳубайс (р.а) Пайғамбар (с.а.в.)дан: “Мен истиҳоза бўламан. Намозни қўяманми?” деб сўради. У зот: “Йўқ. Албатта у томир узилгандандир. Ҳайз эмас. Лекин сен одатда ҳайз кўрадиган кунларинг миқдорида намозни қўй. Сўнгра ғусл қилиб, намозни ўқийвер” дедилар”. Бошқа бир ривоятда” “Қачонки ҳайз келса, намозни қўй. Қачонки, у (кунлар) ўтиб кетса, ўзингдан қонни ювиб, намозни ўқийвер”дедилар. Имом Термизий (р.а) эса: “Нариги вақт келгунча, ҳар намозга таҳорат қил” дедилар”ни зиёда қилди.\nИстиҳоза қони ҳайз бўлмай (бачадондан келмай), балки томирдан келган қон бўлади. Баъзи томирлар узилгани учун доимо қон келиб туради. Шунинг учун мустаҳоза аёл соғлик вақтидаги одати бўйича неча кун ҳайз кўрадиган бўлса, ўша кунларни ҳар тарафлама ҳисоблаб аниқлайди ва мазкур кунларнинг намозини ўқимайди. У кунлар тамом бўлгандан кейин эса ҳайзнинг ғуслини қилади, ва истиҳоза қони келиб турса ҳам намозини ўқийверади. Масалан, бир аёл соғлик пайтида, ҳар ойда олти кун ҳайз кўрар эди. Энди шу аёл доимий истиҳоза кўрадиган бўлиб қолса, ҳар ойдан олти кунни ҳайз деб ҳисоблайди, шу олти кун тугаган куни ҳайзнинг ғуслини қилади ва кейин ҳар бир намоз вақти учун бир марта таҳорат қилиб намозни ўқийверади.\nРасулуллоҳ (с.а.в) бошқа бир ҳадиси шарифда:\n“У аёлга нарса (дард) етгунча одати бўйича ҳар ойда ҳайз кўрадиган кунлар ва кечалари саноғига қарасин. Ҳар ойдан ўша миқдорда намозини тарк қилсин. Қачон ўшани ўтказса, ғусл қилсин ва бир кийим ила муҳофаза қилиб намозини ўқисин” деганлар.\n1 йил аввал 5723 fiqh.uz


Республика ихтисослаштирилган онкология ва тиббий радиология илмий-амалий тиббиёт маркази\nРеспублика ихтисослаштирилган онкология ва тиббий радиология илмий-амалий тиббиёт маркази Бош сахифа\nРеспублика онкология илмий Маркази РОИМ ЎзССВ 1962 йилда онкология ва радиология бўйича ўзбек илмий-тадқиқот институти (АН РУз) сифатида ташкил топган. 2000 йилдан бери Ўзбекистон Республикаси соғлиқни сақлаш Вазирлигининг Республика онкология илмий маркази (РАИМ) сифатида фаолият юритади.\nРАИМ ЎзССВ Ўзбекистон Республикасининг онкология хизмати бош муассасаси бўлиб, унинг таркибида 17 та онколигия хизматини кўрсатувчи йирик муассасалар (шаҳар, вилоят, республика диспансерларини) мавжуд. Шунингдек 271 та туман ва шаҳар поликлиникалари қошида онкокабинетлар фаолият юритади. Республикада жами бўлиб, 2315 та онкологик койкалар мавжуд, улардан 90 таси болаларни даъволашга қаратилган.\nРАИМ ЎзССВ нинг асосий вазифалари қўйидагилар ҳисобланади:\n· онкологик касаликка чалинган беморларга юқори даражада ихтисослаштирилган диагностика, даволаш ва маслаҳатлар беришда кўмаклашиш;\n· вилоят онкология диспансерларга илмий-услубий, кураторлик ёрдамларини кўрсатиш;\n·хатарли ўсмаларни скрининг ва профилактика қилиш;\n· клиник радиология ва онкология бўйича ординатор, магистр, стажёр-тадқиқотчиларни тайёрлаш бўйича асосий ўқув базани тайёрлаш.\nРОИМ ЎзССВ асосида 14.00.14 рақами остидаги “Онкология” ва 14.00.19 рақами остидаги “Нурли диагностика, нурли терапия” мутахассисликлари бўйича докторлик ва номзодлик илмий ишларни ҳимоя қилиш бўйича ихтисослашган кенгаш ташкил этилган. 2001 йилдан бери ушбу кенгаш 94 та диссертация ишларини, улардан 14 таси докторлик, 80 таси номзодлик илмий ишларини кўриб чиқди. Бугунги кунда РОИМ ЎзССВ да 18 та тиббиёт фанлари докторлари, улардан 6 таси профессорлар, 55 та тиббиёт фанлари кандидатлари фаолият кўрсатмоқда. РОИМ ЎзССВ онкология касалликларини даъволаш ва диагностика қўйиш бўйича МДҲ давлатларидаги етакчи марказлардан бири ҳисобланади.\nМарказнинг илмий фаолияти жуда кенг кўламли бўлиб, у назарий, экспериментал ва клиник бўлимларни ўз ичига олади. Барча илмий тадқиқотлар замонавий асбоб-ускуналар, компьютер техникалари билан таъминланган бўлиб, тўғри ташкиллаштирилган хизмат юқори малакали жамоа билан амалга оширилади ва бу жараён РОИМ ЎзССВ директори-профессор С.Н.Наврузовнинг раҳбарлиги остида Илмий Кенгаш томонидан назорат қилинади.\nОхирги йилларда РОИМ ЎзССВ нинг клиник бўлинмалари қўйидаги ютуқларга эришди:\n· гастроэктомиянинг кенгайишидан сўнг ингичка ичакда бир дақиқали резервуарнинг ҳосил бўлиши (Патент рақами №IAP20070260);\n·аналь йўли саратонида тўғри ичакни операция қилишдан кейин неосфинктеранинг юзага келиши;\n· онкологияда органсақловчи операциянинг олиб борилишида гармон ва онкомаркерларнингасосли тарзда илмий қўлланилиши;\n·кўкрак саратонида мастэктомиядан кейин пластик операциянинг олиб борилиши;\n· бўйрак саратонида органсақловчи операциянинг олиб борилиши;\n· қовуқ саратонида цистэктомия дан кейин сунъий қовуқни ташкиллаштириш бўйича операция олиб борилиши;\n· абдомин-цервикал экстирпациясидан кейин қизилўнгач саратонида эзофаго-еюно анастомозасининг янги усулларидан фойдаланиш (Патент рақами № 20050156);\nОнкоторакал бўлими илмий раҳбари профессор Н.Ф.Кротов томонидан видеоторакоскопик операциясининг ўтказилиши;\n· суяк-томирлари ўсмалари пайдо бўлганда янги турдаги эндопротезларнинг ташкил этилиши ва органсақловчи операциянинг олиб борилиши.\nОнкологиянинг назарий омиллари ва уни тажрибадан ўтказиш бўйича илмий ютуқлар:\n· канцерогенез лабораторияси ва саратоннинг биринчи профилактикаси\nБугунги кунда Г.В Киреева раҳбарлигида лаборатория “Ўзбекистонда ошқазон, қизилўнгач ва ўпка раклари бўйича чора- тадбирлар тизимини ўрганиш ва ишлаб чиқиш” мавзусидаги ИТСС-9-5 грантини амалга ошириш бўйича, 2009-2011 йиллар давомида тадқиқотлар олиб бормоқдалар.\nСаротонга қарши дори воситаларини ишлаб чиқиш лабораторияси\nРОИМ ЎзССВ да маҳаллий ўсимликлардан ўсмага қарши тайёрланган янги дори-дармонларни клиник жорий этиш ва ишлаб чиқиш бўйича ишлар олиб борилмоқда. Трополонли алкалоидлар тадқиқоти аниқ натижалар берди, масалан, 27 та бирикмадан иборат 50та сентизланган моддалар АҚШ саратон касалликлари институтининг (NCI) 60 нафар беморларида цитостатик и цитолитик invitro фаоллигида тадқиқот ўтказилди. invivo моддаларининг ўсмага қарши фаоллиги ўрганилгандан кейин 5 та фаол бирикма танлаб олинди: Дэкоцин, Дэковин, К-48, К-42 и колхиприт (К-20). Ўрганилган дори воситаларининг ижобий томони уларда зарарли токсинларнинг камлигидир. Дэкоцин воситаси эса соғлиқни сақлаш амалиётида жорий этилади, тери саратонини даволашдаижобий натижа берди. Ушбу дори воситаси билан даъволаш давомида гемопоэз ва иммунитетга салбий таъсир кузатилмади.\nЎсма биологиясининг лабораторияси\n1997 йилдан ҳозирга қадар олиб борилётган илмий тадқиқотлар ҳалокатли молекуляр генетик аспектларнинг ўсишига бағишланган.Турли хил онтопотологияларда HLA- фенотиплари ва хромосома аномалиялари ўрганилди. HLA-фенотиплар и хромосома аномалларнинг тадқиқи этилиши, клиник ва гистологик ташҳислар ўртасидаги фарқларни ўз вақтида аниқлашга имкон яратди.\nЛаборатория ходимлари томонидан янги дори воситаларини тайёрлаш жараёнида ўсмаларнинг фармакокоррекциясини ўрганиш бўйича ГНТП грантлари доирасида тадқиқотлар олиб борилди. Олинган натижалар тўқима клонларидаги резистент шаклларининг замонавий ташҳиси ва терапияга оид дастурларнинг зарурий алмашинуви учун ўсма тўқималарининг таъсирини алоҳида таҳлил қилиш зарурияти ҳақидаги клиник онкология амалиёти ҳақидаги хулосани чиқаришга имкон яратди.\n2001 йилдан бери РОИМ ЎзССВ моддий-техник базаси сезиларли даражада ривожланди ва барча клиник, лаборатория ва нурли диагностика бўлинмаларида қайта таъмирлаш ишлари олиб борилмоқда. Замонавий талабларга жавоб бера оладиган нурли терапия, патоморфология, конференция залларининг янги бўлимлари ишга тушди.\nҲар йили РОИМ ЎзССВ онкология назарияси ва клиникасининг долзарб масалалари бўйича хорижий мутахассисларни жалб қилган ҳолда, 10 дан ортиқ илмий амалий форумлар ва тренинглар ўтказиб келади. Унда республикамизда онкология бўйича фаолият юритувчи ёки унга алоқадор мутахассислар, жамоатчилик ташкилотлари вакиллари иштирок этадилар. Бу каби форумларнинг ўтказилиши хорижий мутахассислар билан соҳа бўйича фикр ва билимларни алмашиш имкониятини яратиб, ёш онколог олимлар учун мактаб вазифасини ўтайди.\nТашкилот номи: Республика ихтисослаштирилган онкология ва тиббий радиология илмий-амалий тиббиёт маркази\nМанзил: ШАЙҲАНТАҲУР тумани, ФАРОБИЙ КЎЧАСИ, 383\nТелефон: +998 (71) 246-05-13 / +998 (71) 246-29-78


Воизлик 79 — Dilkashradio.com\nАссалому алайкум хурматли радио тингловчи мухлислар. Сиз азизлар билан яна радио тўлқинлари орқали учрашиб турганимиздан бағоят миннадормиз.Микрафон қаршисида эса мен Ғолиббек. Хаётимиз давомида бир гапни кўп маротаба эштишимизга тўғри келади. Яъни шундай гапни, инсон тупроқдан яралган ва тупроққа қайтади. Ўлим одамзод олдига ечиб бўлмайдиган саволларни қўяди. Нима учун одамлар эндигина яшашни ўрганганларида ўлишлари керак?\nБизнинг фикримизча ўлим ўлган одамга ва унинг қариндошларига нисбатан адолатсиздир. Ўлим – бу сир: нима учун тана ҳаракатдан тўхташи керак? Бу ўлим сабабли юзага келган бир неча саволлар холос. Масиҳийлик одамларнинг ўлим ҳақидаги саволларига жавобдир. Бу жавоб Исо Масиҳ билан боғлиқ. Ҳаётнинг Хўжайини бўлгани учун ҳам У ўлимнинг Ғолибидир. Лазарнинг қайта тирилиши ҳақида Хушхабарда берилган охирги белги, Исо одамзоднинг энг охирги душмани – ўлим устидан ҳам ҳукмрон эканлиги ҳақида гапиради.\nЛазарнинг сингиллари Марта ва Марям Лазарнинг касаллиги ҳақида Исога хабар юборишганда, шундай дейишганди: «Ҳазрат, Сенинг азиз дўстинг касал бўлиб ётибди». Раббий Байтаниялик бу оилани севарди, У билан алоҳида севги ва дўстлик ришталари билан боғлиқ эди. Бу дўстликка ишонганлари учун опа-сингиллар, Исо уларнинг акаси касаллиги ҳақидаги хабарни эшитиши билан унга ёрдам беришига ишонишарди. Исо улар кутганидек жавоб бермади.\nУлар акасининг азобларини енгиллаштиришни исташарди, Исо эса Худони улуғлашни, Ўзининг Илоҳий кучини исботлашни ва шогирдларининг ишончини мустаҳкамлашни истарди. Худодан енгиллаштиришини сўрашдан қўрқманг, лекин Унинг секин ҳаракати Худони улуғлашга қаратилган бўлса Уни қабул қилишга тайёр бўлинг. Худони улуғлаш учун қилинган хизмат, сизнинг фойдангизга хизмат қилишини унутманг. Доимо Худога ишонинг. Худога ишонган одам ҳеч қачон уялиб қолмайди.\nХудонинг фарзандларига бўлган севгиси баъзан уларнинг ҳаётига қийинчиликларни ва синовларни беришга йўл қўяди. Лазарнинг ўлими Марям ва Марта учун, шогирдлари учун ва қайта тирилтиришда иштирок этган бошқа одамлар учун марҳамат бўлиб хизмат қилиши керак эди. Худо бундай вазиятларни, Унинг ҳаракатларини вазият ташқарисида кўришни истаганларни марҳаматлаш учун қўллайди. Исо шогирдларини У билан бирга Яҳудияга боришни таклиф қилганда, улар Унинг донолигига шубҳа қилдилар. Унга хавф солаётган жойга бориш тўғрими?\nБироқ Исонинг жавоби, Ота томонидан Унга берилган ишнинг «меҳнат куни» тугамас экан, душманлари Унга зарар етказа олмасликларига бўлган ишончини кўрсатди. Доим Худонинг иродаси билан яшайдиган одам бундай ишонч ва тинчликка эгадир. Нурни рад этган одам кўр одам сингари зулматда қоқилади. Азизлар хаётда хеч қачон қоқилмасликни сизларга тилаб, сизлар билан хайирлашиб қоламиз. Хайр омон бўлинглар.\nҚувғин ва таъқиб


22 Октябрь 15:10\nNUR-SULTAN. Kazinform - Иш берувчилар эмланмаганларни компенсациясиз ишдан бўшатиши мумкин. Бу ҳақда Қозоғистон Бош давлат меҳнат инспектори Толеген Оспанқулов Марказий коммуникациялар хизматида бўлиб ўтган брифингда маълум қилди, деб хабар беради Kazinform мухбири.\n«СҚ-Фармация» омборларига «Спутник Лайт» вакцинасининг 150 минг дозаси юборилди Алматида 88 мингдан ортиқ одам ревакцинациядан ўтди Қозоғистонда 8 630 788 киши COVID-19 га қарши тўлиқ эмланди\n«Эмлаш бугунги кунда жуда муҳим масала. Бизга жуда кўп саволлар келади. Бугун Соғлиқни сақлаш вазирлиги санитария нормасини эълон қилди. Бу норма душанбадан бошлаб кучга кирган. Худди шу қоидада иш берувчи эмланмаган одамни ишга қўймаслиги кераклиги кўрсатилган. Мажбурий вакцинани олмаганлар ПЗР текширувидан ўтишлари шарт «, - дейди меҳнат инспектори.\nЭкспертнинг фикрича, бу республика муаммоси.\n«Меҳнат кодекси талабларига кўра, бугунги кунда иш берувчилар республика ёки вилоят бош санитария врачининг қарорига асосан эмланмаган ва ПЗР текширувидан ўтмаган ишчиларни ишга қабул қилмаслиги керак. Гарчи CОVID-19 билан касалланган одамнинг ишлашига рухсат берилмаслиги тўғрисида тўғридан-тўғри қоида бўлмаса-да, Меҳнат кодексининг 48-моддаси 1-қисмида қонун чиқарувчи ва давлат органлари чиқарган ҳужжатлар асосида чекловлар қўйилиши мумкинлиги айтилган. Яъни, Соғлиқни сақлаш кодексига кўра, Бош санитария врачининг буйруғини бажариш мажбурийдир. Шунинг учун, энди иш берувчилар эмланмаган ишчиларни чеклашга ҳақли. Ҳатто иш ҳақини тўламасдан ишдан бўшатиши мумкин. Aммо агар икки томонлама келишув бўлса, у иш ҳақининг 50 фоизини ёки энг кам иш ҳақини тўлаши мумкин. Лекин бу фақат ҳар икки томоннинг розилиги билан амалга оширилади», - деди Толеген Оспанқулов.


NUR-SULTAN. Kazinform - Қишлоқ хўжалиги вазирлиги жорий йилнинг баҳорги дала кампаниясини назоратга олди, деб хабар беради Kazinform мухбири.\n– Мамлакатимизнинг барча ҳудудларида оммавий баҳорги экиш ишлари давом этмоқда. Умумий баҳорги экиш 23 миллион гектарга мўлжалланган. Жумладан, дон ва дуккакли экинлар – 15,8 миллион гектар, мойли экинлар – 2,9 миллион гектар, сабзавот ва картошка – 475,5 минг гектар, ем-хашак экинлари – 3,7 миллион гектар. 141,8 минг гектар майдонга қанд лавлаги, пахта ва тамаки экилади», — деди Қишлоқ хўжалиги вазирлиги Кazinformга тақдим этган ахборотида.\nШу билан бирга, мутахассислар бу йилги ғалла ҳосили бўйича аниқ маълумот беришга ҳали эрта эканлигини таъкидламоқда.\n«Ҳозирги вақтда ҳосил прогнози ҳақида гапиришга ҳали эрта, деб ҳисоблаймиз. Айни пайтда баҳорги дала ишларини барча агротехник тадбирларни сақлаб қолган ҳолда, оптимал муддатларда муваффақиятли ўтказиш барча қишлоқ хўжалиги ишлаб чиқарувчиларининг устувор вазифаси ҳисобланади. Бундан ташқари, ёзда далаларга кимёвий ишлов бериш, экинларни парвариш қилиш. Шу муносабат билан ёғингарчилик даражаси ҳам муҳим рол ўйнайди. Баҳор ва ёзда ўсимликларнинг ўсиши ва ўсишига таъсир қилувчи бошқа кўплаб омилларни ҳисобга олиш керак», - дейилади ахборотда.\nШу муносабат билан Қишлоқ хўжалиги вазирлиги матбуот хизмати баҳорги дала ишларини муваффақиятли ўтказиш масаласи вазирликнинг доимий назоратида эканлигини таъкидлади. Шу мақсадда вазирлик ҳузурида баҳорги дала ишларига доир барча масалаларни ўз вақтида ҳал этиш бўйича тезкор штаб ташкил этилган.


Сирдарёда ҳайдовчининг лоқайдлиги эгри ниятли кимсаларга қўлга келди\n17:20 / 21.03.2017\n– Афанди қаранг, маҳаллада бегона одам қўй этаклаб келяпти.\n– Ия, у қўйни сизнинг уйингизга олиб боряпти-ку!\nСирдарёлик Сардор ва Шарофиддин (исмлар ўзгартирилди) ўзига наф келса ҳар қандай қинғир ишга ҳам кўз юмадиган, ёш умри завол топаётган ўспириннинг жиноят ботқоғига борган сари ботиб кетаётганини бепарволик билан кузатиб турадиганлар хилидан экан, деб ёзади “Постда” газетаси.\nҲали вояга этмаган бўлса-да, бир неча бор жиноятга қўл урган Фарҳод учун ҳаётнинг мазмуни шу кунни кайф-сафода ўтказиш, қандай йўл билан бўлмасин, осон пул топишдан иборат бўлиб қолганди. Қадамини қандай босаётганини суриштириш, назоратга олиш учун уйида ҳеч ким ўзини масъул сезмагани этмагандек, кўчада ҳам «қулоғини чўзиб қўйиши» керак бўлган «ака»лари унинг ўғирлик ортидан топган «насибаси»га кўзни чирт юмиб шерик бўлиши Фарҳоднинг кўнглида баъзида уйғонадиган надомат учқунларининг устига тупроқ сепарди.\nАна шундай ҳаёт тарзига ўрганиб қолган Фарҳод навбатдаги «ўлжаси»ни топиш илинжида деҳқон бозори яқинида атрофни диққат билан кузатарди. Бозор атрофи ҳамиша гавжум бўлади. Айниқса, дам олиш кунлари. Ана шу издиҳомни бир чеккада кузатиб турган Фарҳоднинг эътиборини йўл четига келиб тўхтаган юк машинаси тортди. Шошилаётгани ҳаракатларидан шундоққина сезилиб турган ҳайдовчининг машина эшигини наридан-бери ёпгани унинг кўнглида умид уйғотди. Бир муддат атрофни кузатгач, машинага яқинлашди. Боя уйғонган умид энди аниқ ва қисқа режага айланди. Чунки автоулов эгаси шошилинчда машина эшикларидан бирини қулфлашни унутганди. Эшикни очиб, ичкарига бош суққан Фарҳод ўз машинасида унутиб қолдирган нарсасини излаётган кишидай тезлик билан ҳамма ёқни кўздан кечира бошлади. Ўлжа ҳам ўзини узоқ куттирмади. Кўздан пана қилиб ўриндиқ остига яширилган даста-даста пулларни кўрган Фарҳоднинг кўзлари чақнаб кетди. Пулларни бетартиб тарзда дуч келган чўнтагига, кийимининг ичига солиб, шу яқин ўртада мижоз кутиб турган киракаш машиналардан бирига ўзини урди-да, ўғирлаган пулларни кўнгилхушликларга сарфлаш ниятида Шарофиддиннинг уй манзилини айтди...\nШарофиддин Фарҳоднинг навбатдаги «ўлжаси» анча салмоқли бўлганини билгач, дарҳол Сардорга қўнғироқ қилди. Орадан бироз вақт ўтиб, Сардор ҳам этиб келди. «Узумини енгу, боғини сўраманг» нақлига қатъий амал қиладиган икки «ака» бунча пулни сарфлаш учун шаҳри азим Тошкентга бориш керак, деган хулосага келишди. Учовлон дарҳол сафар тадоригини кўриб, йўлга чиқди.\nСирдарё жиноят ҳайдовчи


Dec. 4, 2018, 1:54 p.m. 2341\nТошкентда футзал бўйича Осиё чемпионати U20 мусобақасининг Марказий минтақа саралаш баҳслари ҳамюртларимиз учун шармандали тарзда тугади.\nВ гуруҳида иштирок этган Ўзбекистон футзалчилари Қирғизистон ва Тожикистондан кейин, охирги ўринни эгаллаб, Осиё чемпионати йўлланмасидан қуруқ қолишди. Бу ҳақда мана бу жойда ўқиб олишингиз мумкин.\nЎзбекистон U20 футзалчилари Тожикистондан 7та гол ўтказиб, Осиё чемпионатига чиқолмади\nБу ҳолат ЎФА сиёсатидан зада бўлган футзалчиларнинг атайин ишими ёки мураббийларнинг ҳисоб-китобдаги нўноқлигими билмадик. Бу ҳақда мана бу жойда ёритганмиз.\nАммо қизиқ жиҳати шуки, Ўзбекистон футбол ассоциацияси ёшларимизнинг шармандали инқирози ҳақида ўз сайтида бир оғиз ҳам ёзмади. Гўё бу воқеа бўлмагандек.\nЎФА сайти хабарлар лентасига назар ташлайдиган бўлсак, бунга гувоҳ бўламиз.\n3 декабрь куни Ўзбекистон футзалчиларининг Тожикистонга қарши майдонга тушиши ҳақидаги хабар жойлаштирилган. Бу ўйинда ҳамюртларимиз 2:7 ҳисобида мағлуб бўлиб, Осиё чемпионати йўлланмасидан қуруқ қолишди. Аммо, бу ҳақдаги хабарни топмайсиз.\nЛентани кузатадиган бўлсак, унда ЎФА Кубоги ғолибларининг тақдирланиши, ўша маросимдан фотогалерея, Умид Аҳмаджоновнинг хорижга иш сафари, Эктор Купер билан матбуот анжумани ҳақидаги хабарлар бор.\n4 декабрь куни эса Осиё чемпионати U20 саралашида учинчи йўлланма учун ўйин ўтказилиши ёзилган: унда Афғонистон ва Тожикистон беллашади. Хабарда Ўзбекистон футзалчиларининг мағлубияти ҳақида бир оғиз ҳам йўқ.\nБалки, ЎФА бу мағлубиятни эътиборсиз қолдириш билан, ўзбекистонлик мухлисларнинг кайфиятини туширмасликка, нохуш хабарларни тарқатмасликка ҳаракат қилган бўлиши мумкин. Балки, сўнгги 1 йил давомида футзалнинг ҳеч кимга керак бўлмай қолгани туфайли, бу натижанинг ҳам ҳеч қандай аҳамияти йўқ деб ҳисоблаётган бўлиши мумкин, билмадик.\nАммо, сўнгги 1 йил ичида ЎФА томонидан футзалга нисбатан чиқарилган қарорлар иккинчи хулосамизда жон бор эканига ишонтирмоқда.\n2018 йил бошида Ўзбекистон футзал ассоциацияси фаолияти тўхтатилди. Футзал клублари эса Суперлига жамоаларининг ихтиёрига ўтказилди. Натижада, «Ардус», «Когон-ёғ», «Максам Чирчиқ» каби кичик, аммо анча тажрибали футзал клублари йўқолиб кетди. Ваҳоланки, улар бақувват ҳомийларга эга жамоалар эди.\nСуперлига клубларига эса нафақат футзал жамоалари, балки аёллар жамоалари ҳам юклатилди. Шундан сўнг, ўзи шундоғам молиявий тарафлама жуда қийналиб қолган клублар, аёллар ва футзал жамоаларини номигагина фаолият юритишини таъминлай бошладилар. Оқибатда футзал чемпионатининг савияси кескин пасайди.\nНатижалар эса ўзини узоқ куттирмади. Олмалиқнинг ОКМК клуби Осиё чемпионлар лигаси гуруҳ босқичида барча ўйинларни ютқазиб, гуруҳда сўнгги ўринни эгаллади. Ўзбекистон U20 эса ўз мухлислари олдида Осиё чемпионати йўлланмасидан қуруқ қолди.\nҚизиғи шундаки, Ўзбекистон U20 Осиё чемпионати саралаш мусобақасида иштирок этиш учун ўз вақтида ҳужжат топширолмай (яна бир шармандалик), қуръадан тушиб қолган эди. Фақатгина ОФК саралаш ўйинларини қабул қилувчи мамлакатни топмаганидан сўнг, Ўзбекистонни мусобақага қўшишга мажбур бўлган эди.\n2016 йилда Ўзбекистон футзалчилари Колумбияда ўтказилган жаҳон чемпионатида иштирок этиб, яхши таассурот қолдиришганди. Аммо, футзалга бўлган муносабат ўзгармаса, нафақат жаҳон чемпионати, балки Осиё чемпионатлари ҳам биз учун армонга айланиб қолиши шубҳасиз. Бу борадаги илк қадамлар «ташланганига» гувоҳ бўлиб турибмиз.


“Ҳоким ўз лафзида турмади: ваъда қилгани ерни бермади ”\n16 апрел 2021, Тошкент вақти: 18:27\nАндижон вилоят, Балиқчи туманидан OzodMikrofonга арз қилган деҳқон аёл Муножот Ҳамдамованинг арз қилишича, 4 ой югур-югурдан сўнг, туман ҳокими унга деҳқончилик қилиш учун ер ажратиб беришни ваъда қилган. Лекин ҳоким ўз лафзида турмаган.\n“Мен 2019 йил октябридан бери Балиқчи туман ҳокими қабулига тадбиркорлик қилиш учун ер сўраб, бўзчининг мокисидай қатнадим. Лекин хар сафар қабулида бўлганимда кейин кел дейишдан чарчамади. Ҳеч қандай натижа бўлмагандан кейин 29 февралда вилоят ҳокими Шуҳратбек Абдураҳмоновнинг қабулига бордим ва у ерда Балиқчи туман ҳокими Жасурбек Абдурайимов йўлимни тўсиб, мурожаатимни ижобий ҳал қилиб беришга лафз қилди ва мен ҳокимнинг ваъдасига ишониб, ортга қайтдим.\n“Наҳот кап-катта ҳоким ўз лафзида турмаса?”\nҲоким 3 кундан кейин келиб ўзим иш юритган ердан 2 гектар ажратиб беришни массив раиси Жўраев Жасурга буюрди. У ҳам ерни ўлчаб беришни бир ҳафта орқага сурди мен бир неча марта ҳокимиятга борганимдан кейингина келиб, ўлчаб берди. Минг афсус, менга берган ернинг қонуний эгаси бор экан. Мен техника олиб борганимда қарорини кўрсатиб, чиқариб юборди.\nХуллас, яна мени алдашди. Яна ҳокимнинг олдига бордим. Сен бориб туравер массив раиси тел қилсин менга деб, кайтариб юборди.\nОрқамдан агропром Нодир ака келиб “сенга ер йўқ, қаерга борсанг бор, қўлингдан келганини қил, тендер кузда, қишда бўлади” деб ҳақоратлаб, катта кўчада йиғлатиб кетди.\nЛекин тендер бир марта эмас, икки марта бўлибди. Менга хабар беришмаган ҳам. Бошқа одамга ўша ерни бериб юборган.\nНаҳотки президентимиз аёлларга имтиёз, енгилликлар бер, ёрдам бер деб турган бир пайтда ҳокимлар мени ёш боладай югуртириб, алдаса. Мен ернинг ичида катта бўлган аёлман, деҳқон аёлман. Ерни яхши кўраман, қўлимдан бошқа иш келмайди.Ўша ерни гуллатиб, икки-уч кишини иш билан ҳам таъминлаган бўлар эдим. Наҳотки, кап-катта ҳоким лафз қилсаю, лафзидан қайтса? Наҳотки президент ишониб қўйган ҳокимлар аёлларни алдаш билан овора бўлса?!”\n“Сардобада уйсиз қолганлар ҳукумат ваъда қилган пулни ололмай сарсон бўлмоқда”


Оммавий маданият – глобал хавф – Alhidoya.uz\nҲозирги кунда тез-тез тилга олинаётган “Оммавий маданият” деган номни ўзига ниқоб қилиб олган, аслида бузғунчиликдан иборат бўлган салбий ходиса хақида, унинг пайдо бўлиши сабаблари хусусида сўз борганда, аввало, биринчи Президентимиз Ислом Каримовнинг қуйидаги фикрларини эсга олиш ҳар томонлама ўринли бўлади: “Биз бугун юртимизда янги ҳаёт барпо этар эканмиз, бир масалага алоҳида эътибор беришимиз лозим. Яъни коммунистик мафкура ва ахлоқ нормаларидан воз кечилганидан сўнг, жамиятда пайдо бўлган ғоявий бўшлиқдан фойдаланиб, четдан биз учун мутлақо ёт бўлган, маънавий ва ахлоқий тубанлик иллатларини ўз ичига олган “Оммавий маданият” ёпирилиб кириб келиши мумкинлиги барчамизга аён бўлиши керак”.\nЮқорида келтирилган фикрларда “Оммавий маданият” ибораси қўштирноқ ичига олинган. Яъни бундай қўштирноқ ичидаги “Оммавий маданият” аслида оммавий маданиясизликни авж олдиришга, хар бир халқнинг тарихида, бугунги ҳаётида мавжуд бўлган хақиқий оммавий маданият намуналарини соҳталаштиришга қаратилгани билан айниқса, хатарлидир. Бундай сохта оммавий маданият бугунги кунда ёшларимизнинг онги ва қалбини эгаллашга интилаётган мураккаб мафкуравий воситага айланмоқда. Биринчи президентимизнинг юқорида келтирилган огоҳлантирувчи фикри футболкалардаги ёзув, суратлардан, дисклардаги қўшиқ, филмлар, дисплей, экран, аудиоплеерлардан, қурилаётган хусусий бинолардан, сухбатлардан, китоб, газета ва журналлардан бизга ёғилаётган балолар устидаги пинхонлик пардасини олиб ташлади.\nАйниқса, бугунги кунда халқаро майдонда турли сиёсий кучлар ўзининг миллий ва стратегик режаларига эришиш учун “Эркинлик ва демократияни олға силжитиш” ниқоби остида амалга ошираётган, узоқни кўзлаган сиёсатининг асл моҳияти ва мақсадларини ўз вақтида сезиш, англаш катта аҳамият касб этади. Шу борада айрим қудратли давлатлар томонидан муайян мамлакатларга, авваламбор, ер ости, ер усти бойликларига эга бўлиш ва ана шундай ғаразли сиёсатни, дунёнинг айрим минтақаларида тинч хаётнинг издан чиқиши, ҳокимият тепасига айнан ўша давлатларнинг манфаатларига хизмат қиладиган кучларнинг келиши билан боғлиқ мисолларни кузатиш қийин эмас.\nБугунги кунда дунё ахолиси бошдан кечираётган глобаллашув жараёни инсоният учун катта-катта имкониятлар эшигини очмоқда. Лекин, афсуски, дунёдаги айрим кучлар шундай ҳам мураккаб бу жараённи янада мураккаблаштириш, образли қилиб айтганда, сувни янада лойқалатиб, истаганча балиқ тутишга зўр бермоқда. Хусусан, доимо зўравонлик ва гегемонлик хисобидан бойлик орттириб келган кучлар мана шундай вазиятлардан фойдаланиб “оммавий маданият” ғоясини кенг тарғиб этмоқда.\n“Оммавий маданият” XIXаср охири – XX аср бошида шаклланди. Оммавий ахборот ва коммуникатция (Радио, кино, телевидения, кўп нусхали газеталар, суратли журналлар кейинчалик интернет)нинг кескин ривожи бунга сабаб бўлди. Маънавий, маданий молларни ишлаб чиқариш саноати пайдо бўлди. Шундай қилиб, ахолининг функционал билимларида – кўтарилиш, маданиятда, маънавиятда эса пасайиш кузатила бошлади.\n“Оммавий маданият” ва унинг қадриятлари кенг оммага қаратилди. Улар оммавий техник тарғибот воситалари орқали тез, бирданига тарқатилди, оммалаштирилди. “Оммавий маданият” шундай глобаллашди ва инсонлар томонидан қабул қилина бошланди. Бу ўз-ўзидан бўлмайди. Муайян сиёсий, молиявий гуруҳлар томонидан ташкил қилинди. Бироқ бизни бу гуруҳлар оладиган фойда эмас, балки маданий маҳсулотларнинг ғоявий эстетик хусусияти қизиқтиради. Чунки бу маҳсулотлар ҳаётий воқелик эмас, уни ясамаси санъат асари эмас балки қалбакисидир. Олма эмас унинг тулупи, расми, макети.\n“Оммавий маданият”нинг таг замирида аввало тижорат моддий манфаатдорлик борлигини бугунги замонавий фан хам эътироф этиб келмоқда. Ҳақиқатдан ҳам ёт мафкуралар ҳар доим эркин бозор муҳитида харидоргир товарлар билан мустаҳкам ўрин эгаллаган. Товарлар, унинг оддий ёрлиғи бўладими, унга тушурилган ёзувлари расмлар барча-барчаси ёнида ҳамиша муҳим сиёсий “Маҳсулот” – ғоя бўлган ва у бошқа товарлар қатори экспорт қилинган. Айнан шу усул “оммавий маданият” экспортида бугун ҳам фаол қўлланилмоқда.\nБир сўз билан айтганда, маънавиятимизга таъсир ўтказувчи, ахлоқий бузуқлик ва зўравонлик ғояларини тарқатувчи “Оммавий маданият” дан ўсиб келаётган ёшларимизни асрайлик.\nКалит сўзлар: "Оммавий маданият"глобал хавф\nРамазон бутундунё бўйлаб қандай ўтмоқда?


Олимлар: Одамлар Ер ҳавосини 2 минг йилдан буён ифлослантириб келади\n00:23 / 02.06.2017\nИнсоният икки минг йилдан буён Ер атмосферасини катта миқдордаги қўрғошин ва бошқа заҳарли моддалар билан ифлослантириб келади. GeoHealth журналида шу мавзудаги мақола тақдим этилди.\n"Олинган маълумотларга кўра, инсонлар икки минг йилдан бери Ер ҳавосини узлуксиз ифлослантириб келади. Инсонлар сонининг кескин камайиши ва касалликлар билан боғлиқ иқтисодий коллапсларнинг ўзиёқ ифлослик даражасини бугун "табиий" ҳисобланувчи даражага келтирган", - дейди Ҳарвард университети олими Александр Мор.\nСўнгги йилларда олимлар саноат даври бошлангунга қадар инсон фаолияти ва Ер аҳолиси сонининг ўсиши иқлим ва экологияга қандай таъсир қилганлигига фаол қизиқиш билдиришмоқда.\nАсли тарихчи олим Мор инсониятнинг табиатни қўрғошин ва бошқа оғир металлар билан ифлослантириш тенденциясига қизиқди. Олимнинг сўзларига кўра, қадимги римликлар ва бошқа кўп халқлар идиш-товоқ, қувурлар ва бошқа уй анжомларини тайёрлашда қўрғошиндан фойдаланишган. Олимлар қандай қилиб бу жараён ўша даврда Европа экологиясига таъсир кўрсатиши мумкинлигига қизиқиб қолишди.\nУшбу саволга жавоб топиш учун Мор ва унинг ҳамкасблари, шу жумладан палеоклиматолог ва геологлар сўнгги икки минг йилда шаклланган улкан муз қатламлари бўлган Италия ва Швейцария Альпларига йўл олишди.\nОлимлар муз намуналарини тўплаб, қандай қилиб цивилизация ривожи, Рим империясининг қудрати ва қулаши ифлослик даражасига таъсир қилиши мумкинлигини тушунишга уриниб, улардаги қўрғошин концентрациясини ўлчашди.\nЕвропа атмосферасининг ифлослик даражаси сўнгги икки минг йил давомида жуда юқори бўлгани уларни таажжубга солди. Ора-орада, яъни қўрғошин концентрацияси "табиий"га яқин бўлган вақтларда кичик ўзгаришлар кузатилган. Бундай кескин ўзгаришлар, олимларнинг фикрича, муҳим тарихий ҳодисалар билан боғлиқ бўлган.\nУларнинг энг йириги машҳур "қора ажал", 1349-1353 йиллардаги Европадаги энг кучли ўлат эпидемиясига боғлиқ бўлган. Маълумотларга кўра, ўшанда аҳолининг учдан бир қисми ҳалокатга йўлиққани боис қўрғошин ишлаб чиқариш бир неча йилга буткул тўхтатилган.\nтадқиқот ҳаво ифлослантириш қўрғошин


Чорвоқда она-бола чўкиб кетди\nЁз мавсумида Тошкент вилояти Бўстонлиқ туманида жойлашган Чорвоқ сув омборида бахтсиз ҳодисалар кўпаймоқда. “Ҳуррият” газетаси 25 июл куни хабар беришича, ушбу дам олиш масканида чўкаётган боласини қутқариш учун ўзини сувга отган она фарзандига қўшилиб ғарқ бўлган.\nОзодлик мухбири билан суҳбатлашган Тошкентдаги суғурта ширкати ходими жорий йил 24 июл куни 25 ёшли дўсти Чорвоқда чўкиб ўлганини маълум қилди.\nБир қатор Интернет сайтлар орқали тарқатилган хабарга кўра, 18 июл куни айни ушбу сув ҳавзасида тезюрар скутер катамаран билан тўқнашиб кетган. Оқибатда, катамарандаги бир нечта одам оғир аҳволда шифохонага ётқизилган, 12 ёшли қизалоқ эса бедарак йўқолган.\n“Ҳуррият” нашри қайд этишича, ғаввослар саъй-ҳаракати билан жорий мавсумда юнусободлик Нодира Муҳамедова, яккасаройлик Саидрасул Аъзамов, олмазорлик Гулнора Илёсоваларнинг фарзандлари қутқариб қолинган.\nГазета жазирама кунларда сузиш ҳавзаларига танда қўйган одамларни эҳтиёткорликка чақиради.\nНаманганда 1,7 миллиард сўмлик дон-дун ўмарган амалдорлар қамалди\n“Наманган дон маҳсулотлари” очиқ акциядорлик жамияти мансабдорлари бир неча йил давомида 1 миллион 412 минг килограмм ёки 1,7 миллиард сўмлик дон-дунни талон-тарож қилган. “Диёнат” газетаси 26 июл сонига кўра, “Намангандаги гигант корхонага эгри ишларга муккасидан кетган тўда ин қурган”. Ширкат раҳбарлари катта миқдорда донни ўмариш билан бирга қўшиб ёзиш, ҳужжатларни сохталаштириш жиноятларига қўл урган.\nДон топшириш мажбуриятини бажара олмаган фермерлардан пора ундириб, “режа уддаланди” деган мазмунда қалбаки ҳужжатлар расмийлаштирган. Акциядорлик жамияти раиси Илҳомжон Ғиёсов 3 йил мансабдорлик ва моддий жавобгарлик лавозимларида ишлаш ҳуқуқидан ҳамда 9 йил озодликдан маҳрум қилинган. Жиноий тўданинг қолган аъзолари 7-8 йиллик қамоққа ҳукм этилган.\nОлий суднинг “Куч – адолатда” газетаси эса коллеж қурилишидаги ўғрилик ҳақида хабар берди. Жиноят ишлари бўйича Бухоро вилоят суди раиси ўринбосари Бобур Умаровга кўра, Жондор туманидаги қишлоқ хўжалиги коллежи қурилишида буюртмачи ва пудратчи ўзаро келишиб, 207 миллион сўмни ўзлаштирган. Ушбу жиноий иш бўйича “Бухороуйқурилиш” ширкати раҳбари Комил Иброҳимов ва “Исмат Муҳамматобод” хусусий корхонаси раҳбари Одил Омонов айбдор деб топилган. Хусусий корхона директори О.Омонов зарарнинг ярмини қоплагач, 2 йилу 2 ой ахлоқ тузатишга ҳукм қилинган. “Бухороуйқурилиш” расмийсига қандай жазо тайинлангани очиқланмаган.\nПластик карточкага телевизор сотилмайди?!\nТошкентда электроника маҳсулотлари cотиладиган асосий маскан - “Флешка” техномарказида терминаллар йўқ. “Даракчи” ҳафтаномаси ёзишича, техномарказдаги дўконларда уяли алоқа воситалари, телевизор, ноутбук ва бошқа техник воситаларни пластик карточкага харид қилиш имкони мавжуд эмас.\nҲолбуки, амалдаги қонунчиликка мувофиқ, дўконларда нақд пулсиз савдо мажбурий саналади. “Бу ерда пластик карточкага телефон ёки фотоаппарат учун ғилоф харид қилиш мумкин, холос” дея қайд этилади.\nТаҳририят Ўзбекистон Солиқ кодексига кўра, назорат-касса машиналарини ўрнатиш мажбурий бўлгани ҳолда, пластик карточка орқали савдодан бош тортиш энг кам ойлик иш ҳақининг 75 бараваридан 100 бараваригача жаримага сабаб бўлишини урғулайди.\n“Новый век” нашри 26 июл сонида “тез ёрдам” хизматининг кечикиб келгани сабабли ҳаётдан кўз юмган бемор қисматидан ҳикоя қилади. Ева Химмелнинг ёзишича, инфарктни бошдан кечирган танишига “тез ёрдам” чақирилади.\nТиббий гуруҳ ярим соат деганда етиб келади, аммо уларда зарур жиҳозлар йўқлиги маълум бўлади. Сўнг иккинчи гуруҳнинг келиши кутилади. Умуман, беморни шифохонага олиб бориш, реанимация бўлимига ётқизиш ва муолажа қилиш чўзилиши сабабли вақт бой берилади.\n“Шифокор беморни олиб келиш учун транспорт йўқлиги ёки даволаш бўлинмалари турли қаватларда жойлашганини рўкач қилиш ўрнига, унинг ҳаётини сақлаб қолиш учун бор имкониятини ишга солиши шарт. Ким билсин, айнан йўқотилган вақт ва ўз вазифасига совуққонлик қайғули воқеага олиб келгандир. Эҳтимол, шунинг учун ҳам одамларнинг оқ либослиларга ишончи йилдан йилга сўниб бораётгандир”, дея куйинчаклик билан ёзади муаллиф.\nФуқаро арзига эътиборсиз ҳоким ўринбосарига иш очилди\nМаҳаллий газеталар фуқаролар мурожаатига эътиборсиз мутасаддиларни танқид қилди.\nКасби туманилик Б.Яҳёев 2011 йил 9 июнда тадбиркорлик учун ер ажратишни сўраб туман ҳокимига ариза беради. Ушбу мурожаат 8 ойдан ошиқ муддат ўрганилмай ётади.\n“Адолат” газетасига кўра, адлия идораси аралашуви билан фуқаро арзига эътиборсиз Касби тумани ҳокими ўринбосари З.Турсунов ҳамда туман архитектура ва қурилиш бўлими бошлиғи Ш.Шерғозиевга Маъмурий жавобгарлик тўғрисидаги кодекснинг 43-моддаси бўйича иш очилган.\nСенатор Эркин Рўзметов “Ҳуррият” нашри орқали маълум қилишича, Наманган вилояти Норин тумани Истеъмолчилар ҳуқуқларини ҳимоя қилиш жамияти туман ҳокими ўринбосарига, Ўзбекистон Чернобилчилар уюшмаси Наманган бўлими шаҳар ҳокимига уч марта йўллаган мурожаатига ақалли бир марта жавоб берилмаган.\n“Инсон ва қонун” газетасига кўра, 2012 йилнинг 10 март куни Қарши шаҳрида “ЗИЛ” юк машинаси фуқаро Р.Холбоевнинг “Нексия” автомобилини уриб пачоқ қилади.\nЮк машинаси ҳайдовчиси воқеа жойидан қочиб кетади. Жабрдийда ҳайдовчи айбдорни топишни сўраб, ҳуқуқ идораларига ариза топширади. Қарши шаҳар ички ишлар бўлими аризагўйга қонунда белгиланган муддатдан 50 кун кечикиб, 2012 йилнинг 20 июнидагина жавоб йўллайди.\nТаъкидланишича, мурожаатлари расмийлар томонидан эътиборсиз қолдирилаётган фуқаролар судга, прокуратурага ёки адлия идорасига шикоят қилиши мумкин.


Шифокорларнинг иш ҳақи оширилади\nЎзбекистонда тиббиёт ходимларининг иш ҳақи 1 декабрдан 20 фоизга, келаси йил 1 апрелдан 15 фоизга, кузида яна 10 фоизга оширилади. Бу ҳақда молия вазири ўринбосари Дилшод Султонов ОАВ вакиллари билан учрашувда маълум қилди.\nТаъкидлаш жоиз, жорий йилда соғлиқни сақлаш тизимига 800 млрд. сўмга яқин инвестиция киритилди. Кейинги йилда ушбу кўрсаткични 1,2 трлн сўмга ошириш режалаштирилмоқда.\nСуғориш қудуқлари қазишга имтиёзли кредитлар\n09:22, 21.12.2018 ✔180\n2019-2020 йилларда сув таъминоти оғир бўлган ҳудудлардаги аҳоли томорқаларига сув етказиб бериш учун суғориш қудуқларини қазишга доир чора-тадбирлар тўғрисидаги ҳукумат қарори қабул қилинди.\nБайрамда чиптага чегирмалар\n17:42, 13.12.2018 ✔173\n«Ўзбекистон темир йўллари» АЖ томонидан 2018 йил 30 декабрдан 2019 йил 3 январгача маҳаллий ва тезюрар «Афросиёб» поездлари чипталарига чегирмалар жорий қилинди.\nИссиқ сув ва иссиқлик таъминоти нархи ошади\n16:18, 29.11.2018 ✔236\n8 декабрдан бошлаб Тошкентда марказий иситиш тизими ва иссиқ сув таъминоти тарифлари кўтарилади. Бу ҳақда «Тошиссиққуввати» ДУК хабар берди. Таъкидланишича, нархлар «энергия ташувчилар ва материаллар нархи ошиши» муносабати билан кўтарилади.\n✔ 180  09:22, 21.12.2018\n✔ 173  17:42, 13.12.2018\n✔ 236  16:18, 29.11.2018\nЭнергия тежамкор ускуналардан фойдаланиш мажбурий\n2020 йил 1 январдан бошлаб, уй-жой қурилиши объектлари лойиҳа-қидирув ва қурилиш-монтаж ишларини бажариш босқичида энергия тежайдиган ускуналар билан мажбурий тартибда жиҳозланади. \n✔ 208  19:10, 22.11.2018\n✔ 229  16:40, 08.11.2018


Шаръий никоҳда бўлган мактаб ўқувчиси 4-маротаба фирибгарлик содир этди 17-10-2021, 22:08 | Zamin.uz\nШаръий никоҳда бўлган мактаб ўқувчиси 4-маротаба фирибгарлик содир этди\nШаръий никоҳда бўлган мактаб ўқувчиси фирибгарлик жинояти билан Навоий вилоятида қўлга олинди. У мазкур турдаги жиноятни тўртинчи маротаба содир этган. Бу ҳақда Навоий вилояти ИИБ матбуот хизмати журналист Дилдора Каттаевага хабар берди.\n18 ёшли ўқувчи қиз С.М. 2018 йилнинг 7 декабрь куни соат 11:30 ларда Навоий шаҳар «Савдо комплекси» АЖнинг марказий буюм бозори ҳудудида жойлашган 115-сонли савдо дўконидан 5 миллион 660 минг сўмлик аёллар тилла тақинчоқларини фирибгарлик йўли билан қўлга киритиб, воқеа жойидан қочиб кетган.\n«Тиллаларнинг ҳақиқийлигини дўкон ёнидаги заргарга олиб бориб текширтираман, граминиям ўлчатаман, унгача укам шу ерда ўтириб туради, деб сотувчини алдаб чиқиб кетдим. Аравакаш боланинг бу режамдан хабари йўқ эди. Унга суҳбат пайтида ўзимнинг укам ҳақида айтиб бергандим, укамни танигандек бўлди ва мени жўрасининг опаси деб ўйлаб, дўкончига уни укам деб таништирганим учун қаршилик қилмади», — деди С.М.\n2001 йилда Навоий вилоятининг Кармана туманида туғилган С.М. шу кунга қадар оиласи билан Наманган вилоятида истиқомат қилиб келган. Суриштирув жараёнида унинг Наманган вилоятидаги 70-мактабда ўқиши, сентябрь ойидан буён дарсларга қатнамаётгани маълум бўлди. У интервью жараёнида 2018 йилнинг август ойида Қўқон шаҳрида яшайдиган 19 ёшли йигитга шаръий никоҳ асосида турмушга чиққанини айтди.\nНавоий шаҳар ИИОФМБ 3-сонли ИИБ ҳузуридаги Тергов гуруҳи тақдим этган маълумотларга кўра, С.М. муқаддам 3 маротаба судланган. Унга Жиноят Кодексининг 168-моддаси (Фирибгарлик) 3-қисми «б» банди билан 2 марта айблов эълон қилинган ва қидирувга берилган. Ҳозирда тергов суриштирув жараёнлари давом этмоқда. “Замин” янгиликларини “Youtube”да кузатиб боринг\nЯнгиликлар » Жамият » Шаръий никоҳда бўлган мактаб ўқувчиси 4-маротаба фирибгарлик содир этди


Ўзбекистон, 03 феврал 2012\n19 октябр 2019, Тошкент вақти: 20:24\nжума 3 феврал 2012\nАнқара нолегалларга қарши курашни кучайтирмоқда\nБиринчи февралдан бошлаб Туркия ҳукумати мамлакатда нолегал яшаб турган муҳожирларга қарши курашни кучайтирди.\nНАТО юклари Ўзбекистондан ўтмайди\n“КоммерсантЪ” газетасининг ёзишича, НАТО юкларининг ўз ҳудуди орқали ўтказилиши наркотиклар ва қурол-яроқ контрабандасига йўл очишидан чўчиган Ўзбекистон ҳукумати бундай транзитга рухсат бермаган.\nЎзбекистонда совуқ ҳаво сақланиб қолади\nЎзбекистон Гидрометеорология хизмати маълумотига кўра, келаси беш кунда мамлакатда совуқ ҳаво ҳарорати сақланиб қолади. Бироқ, синоптиклар ўзбекистонлик деҳқонларни хурсанд қиладиган хабарни айтмоқдалар: “Бу йил тоғларга жуда кўп қор тушди ва ёзда сув мўл бўлади”.\nСтрасбург Россиядаги қочқинлардан хавотирда\nИнсон ҳуқуқлари бўйича Европа Суди экстрадиция қилинмасин деган қарор чиқарган шахсларнинг Россиядан ноқонуний тарзда бериб юборилаётгани ёки ўғирлаб кетилаётганидан хавотир билдирмоқда.\nЖ. Мухторов: Ҳуқуқ фаолининг “жиҳод йўли”\nАйни кунларда ҳам АҚШ матбуоти¸ ҳам мустақил ва мухолиф ўзбек сайтларида бораëтган қизғин баҳслар боис Озодлик ҳам Жамшид Мухторовнинг эврилиш жараëнига назар ташлади.\nЎзбекистонда тожик жосуслари ҳақида филм кўрсатилди\nСурхондарё телевидениеси намойиш этган ҳужжатли филмда Тожикистон фойдасига жосуслик қилган 5 кишининг номи тилга олинган.\nҚўқонда мактаб ўқувчиси пичоқланди\nҚўқон шаҳридаги 30-ўрта мактабнинг 8-синф ўқувчиси танаффус пайтида мактабдоши томонидан пичоқланди. 21 январда содир бўлган бу воқеа 3 феврал куни Озодликка маълум бўлди.\nЖамшид Мухторов террорчилик айбини инкор қилди\nПайшанба куни Денверда бўлиб ўтган маҳкама давомида асли жиззахлик Жамшид Мухторов¸ Оллоҳга қасам ичиб¸ ўзининг террорчиликка алоқаси йўқлигини билдирди.\nКеча телевизорни кўриб ўтириб, бир кадрдан юрагим “шиғғ” этиб кетди. Шиғиллаган юрак қишнинг қаҳратонида кўкариб кетган сўл қўлида чинни сиёҳдон кўтариб, кўкариб кетган ўнг қўлида қулфи ялтироқ сўмка кўтариб кетаётган болани - 60-йиллардаги ўзимни эслади.\nЎзбек ëшлари нимани танлайди?\n"Қурултой"нинг бу сафарги мавзусини Ўзбекистон фуқароларининг хорижда террорчиликда айбланиб ҳибсга олиниши ҳоллари тез-тез учраётгани белгилаб берди.\nОта-оналар мактабга ўтин ташияпти\n“Агар болангиз совқотиб қолишини истамасангиз, мактабга ўтин келтиринг!” Қишда газ таъминотисиз қолган, кўмир билан ҳам таъминланмаган Ўзбекистон мактаблари директорлари ота-оналарга шундай мажбурият юкламоқда.\nЎзбек фанатлари "сипороқ" келади\nМисрнинг Порт Саид шаҳрида Ал-Масри ва Ал-Аҳли футбол жамоалари ўртасидаги учрашув чиққан тўқнашувда 74 киши нобуд бўлди. Ўзбекистонлик футбол фанатлари клуби етакчиси Озодлик билан суҳбатда "бундай ҳол бизда рўй бермайди", дея ишонч билдирди.


Аллох таолони кўп зикр килиш - Муаллиф: Абдулмалик Косим\nНазвание Муаллиф: Абдулмалик Косим\n1. /Payg'ambar uyida.doc Муаллиф: Абдулмалик Косим\n1 - Абдуллох ибн Аббос Умар ибн Хаттобдан ривоят килади. Умар деди: «Расулуллох саллаллоху алайхи ва салламнинг хузурларига кирдим, ул зот бўйра устида ётибдилар. Олдиларига ўтирдим, расулуллох саллаллоху алайхи ва салламнинг эгнида факат изор-лунги (белдан пастга кийиладиган матох) бор эди, холос. Бўйра ёнбошларига ботиб кетибди, уйдаги нарсаларга назар ташладим. Уйнинг бир четида уч-тўрт ховуч арпа, акас кўзоги ва деворда осиглик мешни кўриб кўзимдан ёш куйилди. Эй Умар нимага йиглаяпсиз деб сўрадилар? Эй Набиюллох нега йигламас эканман, бўйра ёнбошингизга ботиб кетган бўлса, уйингизда нима борлигини хам кўриб турган бўлсам! Кисро ва Кайсарларни каранг, мевалар, анхорлар ичра бўлишса-ю, сиз Аллохнинг пайгамбари, танлаганининг холи бу бўлса!» «Эй Хаттобнинг ўгли, охират бизга ва дунё уларга бўлишига рози эмасмисан» — дедилар. Ибн Можа ривояти.\n1 - Термизийдан топа олмадик (Ислом Нури тахририяти).\n2 - Халилнинг маъноси дўстникидан анча кучлидир. Халил халилига бутун вужуди билан богланиб колади. Гўёки у факат халилиники бўлиб колади. Шунинг учун халилга дўст деб маъно айтиш тўгри келмайди. (Ислом Нури тахририяти)\n1 - Тунда бедор бўлиб тахажжуд ўкиш. Тахажжуд аслида 3-13 ракатгача бўлган тунги нафл намоз, унинг охири бир ёки уч ракат билан витр килинади. Мусулмон киши тунда туриб кодир бўлганича бу намозни адо этиши мумкин. Бу намоз икки-икки ракатдан ўкилади. Охирида бир ёки уч ракат билан витр килинади. (Ислом Нури тахририяти).\n2 - Мисвок чўлларда ўсадиган арок (arok) дарахтининг илдизидан калмча килиб киркиб олиниб, бир томонини мўйкаламга ўхшатиб учланади ва тиш тозалашда ишлатилади. Унинг таъми аччик ва ўзига хос бўйи бўлгани учун огиз хидини яхши олади. (Ислом Нури тахририяти).\nОташ: Соли 633 мелоди (12 рабиул аввал рузи Душанбе)\nФарзадонаш: Косим, Абдуллох, Зайнаб, Рукия, Кулсум, Фотима –аз Хадича бинти Хувайлид


Россия компанияси Наманганда тиркама ишлаб чиқариладиган завод қурмоқчи - Халқ сўзи\n28 Январь, Сешанба\n09:51 10 Апрель 2019 Иқтисодиёт\nРоссиянинг “Орский прицепостроитель” компанияси Наманган вилояти Норин туманида 2 тоннадан 24 тоннагача юк кўтара оладиган тиркама ва ярим тиркамалар ишлаб чиқариладиган завод қурмоқчи. Бу ҳақда Ўзбекистонинг Россиядаги элчихонаси хабар берди.\nУшбу лойиҳани амалга ошириш учун Россия томони 3 млн. АҚШ доллари миқдорида тўғридан-тўғри инвестиция киритишни режалаштирмоқда.\nҚурилиш ишларини шу йил бошлаб, заводни 2021 йилда фойдаланишга топшириш мўлжалланяпти.\nЖорий йил март ойида “Орский прицепостроитель” ва “Орские прицепы” компаниялар вакиллари корхона қуриладиган жойга ташриф буюриб, ушбу масалани муҳокама қилишганди. Ўшанда уларга минтақанинг савдо-иқтисодий салоҳияти, амалдаги солиқ ва бошқа имтиёз ҳамда преференциялар, бизнес юритиш шароитлари ҳақида маълумот ҳам берилганди. Якунда ушбу лойиҳани амалга ошириш бўйича “йўл харитаси” имзоланган.


Рўзғор тўкин, турмуш фаровон » «Қўшчинор» газетаси\nДемонстрационный сайт » Асосий янгиликлар » Рўзғор тўкин, турмуш фаровон\nРўзғор тўкин, турмуш фаровон\nДавлатимиз раҳбари раҳнамолигида аҳолини ижтимоий ҳимоя қилиш, меҳнат қобилиятини ривожлантиришга кўмаклашиш, томорқа хўжалигидан унумли фойдаланишни ташкил этиш бўйича амалга оширилаётган ишлар замирида оилалар фаровонлигини юксалтиришдек эзгу мақсад мужассам. Одамларда ерга муносабат тубдан ўзгариб, уруғ қадаш орқали бир қарич ердан ҳам унумли фойдаланишмоқда.\nТаллиота маҳалласида яшовчи Яшин Тоштемиров ҳам томорқасига турфа сабзавотлар экиб, ҳалол меҳнати ортидан баракали ҳосил олиб, рўзғорини обод қилиб келаётган ишбилармонлардан. У 6 сотихли ер майдонида иссиқхона барпо этиб, сабзи ва булғор қалампири етиштиришни йўлга қўйган. Томорқачи жорий мавсумда ушбу ердан оила бюджетига ўн миллион сўм даромад киритишни мақсад қилган.\n— Айни чоғда ҳовлимизда сабзи, картошка, пиёз, шолғом, булғор қалампири, бақлажон, помидор ва турли кўкатлар экиб парваришланмоқда, — дейди хонадон соҳибаси Мавлуда опа. — Шукрки, хонадонимиз обод, рўзғоримизда барака бор. Ўн йилдирки, томорқамиздан самарали фойдаланяпмиз. Эҳтиёжимиздан ортганини бозорга олиб чиқамиз. Томорқамиз ортидан уч қизни узатдик. Насиб қилса кузда ўғлимиз Бобуржонни уйлантирмоқчимиз.\nЭзгу ниятлар билан экинларга бор меҳрини берган бу инсонларнинг асосий маісади – яхшигина даромад олиб, рўзғорини тўкин, турмушини обод қилиш ҳамда элимиз дастурхонини турли ноз-неъматлар билан тўлдиришга қаратилган.


МАРДЛАР ҚЎРИҚЛАЙДИ ВАТАННИ » Жиззах ҳақиқати газетаси расмий сайти\nЖиззах ҳақиқати газетаси » Сиёсат » МАРДЛАР ҚЎРИҚЛАЙДИ ВАТАННИ\nМамлакатимиз Президентининг “Ўзбекистон Республикаси Қуролли Кучлари ташкил этилганлигининг 28 йиллиги ҳамда Ватан ҳимоячилари кунини нишонлашга тайёргарлик кўриш ва ўтказиш чора-тадбирлари тўғрисида”ги Фармойиши ижросини таъминлаш мақсадида вилоятимизда Ватан ҳимоячилари кунига бағишлаб кўплаб тадбирлар ўтказилмоқда. 2019 йилнинг 15 декабридан 2020 йилнинг 15 январигача “Ватанпарварлик—миллий юксалиш кафолати” шиори остида ҳарбий ватанпарварлик ойлиги ўтказилаяпти. Ана шу санага бағишлаб Фориш тоғ полигонида Марказий ҳарбий округ қўшинлари қўмондонлиги, вилоят ҳокимлиги томонидан ташкил этилган “Мардлар қўриқлайди Ватанни” шиори остида “Ватанпарварлик фестивали” бўлиб ўтди.\nФестивалда вилоят ҳокими Эргаш Салиев, Марказий ҳарбий округ қўшинлари қўмондони, полковник А.Саидов сўзга чиқиб, йиғилганларни Ватан ҳимоячилари куни билан самимий табриклади ва Қуролли Кучларимиздаги ислоҳотлар, ватанпарварлик ойлиги доирасида амалга оширилаётган ишлар тўғрисида гапирди.\nМиллий армиямизда хизмат қилиш ҳар бир йигит учун шарафли бурчга айланди. Ёшларимиз ҳарбий хизматни аъло даражада ўташ учун пухта жисмоний тайёргарлик, юксак ақл-идрок, интеллектуал салоҳият, алоҳида руҳий-маънавий хусусият ва фазилатларга эга бўлиш, энг замонавий қурол-яроғларнинг сир-асрорларини эгаллашга интилаяптилар. Шу боис ёшларимизни Қуролли Кучларимиз сафларида йигитлик бурчини ўташга тайёрлаш муҳим вазифа ҳисобланади. Замонавий билим ва малакага эга, ақл-заковатли, мард ва азму шижоатли, ғурури кучли ҳарбийларлан ёшларимиз ҳамиша ўрнак оладилар ва уларга эргашадилар. Шу маънода ушбу ватанпарварлик акциясидан кўзланган мақсад ҳам келажагимиз эгаларига Қуролли Кучларимиз қудратини, армия ва халқ якдиллигини кўрсатиш,замонавий қурол-аслаҳалар ва техникалар билан таништириш, уларда ватанпарварлик туйғуларини шакллантиришдан иборат эди.\nФестивалнинг бадиий қисми ватанпарварлик ҳақидаги қўшиқ билан бошланди. Шундан сўнг вилоят мусиқали драма театри актёрлари томонидан Жалолиддин Мангуберди монологи ижро этилди. “Темурбеклар мактаби” нодавлат мактаби ўқувчилари ва ёш спортчиларнинг чиқишлари, ДХХ чегара қўшинларига қарашли қисм ҳарбийларнинг қўшиқлари барчага завқ-шавқ бағишлади. Ҳарбийларнинг қўл жанги бўйича кўргазмали чиқишлари йиғилганларда ёрқин таассурот қолдирди. Тадбирнинг бадиий қисми ҳарбийларнингтантанали марш садолариостидашахдам қадамларда саф тортиб ўтишлари билан ниҳоясига етди.\n—Ватанпарварлик ҳар бир давлат ҳаётининг маънавий асоси ҳисобланади ва жамиятни ҳар томонлама ривожлантириш борасида энг муҳим сафарбар этувчи куч сифатида намоён бўлади,—дейди Жиззах гарнизони маънавият ва маърифат маркази бошлиғи, майор Аброр Тошпўлатов.— Шунинг учун ҳам фуқароларимизда бизга мутлақо ёт бўлган зарарли таъсирларга қарши мустаҳкам иммунитетни шакллантириш ва Ватанимиз тақдири учун масъулият туйғусини оширишга бағишланган бундай ватанпарварлик акциялариюртдошларимиз ва ёшлар учун алоҳида тарбиявий аҳамиятга эгадир. Бу Фориш тоғ полигонида ўтказган “Мардлар қўриқлайди Ватанни” шиори остидаги ноанъанавий ватанпарварлик фестивалида яққол кўзга ташланмоқда..\nБеш мингдан зиёд ёшлар ва ҳарбийлар иштирок этган фестиваль ўзига хос байрамга айланиб кетди. Тадбир доирасида замонавий қурол-аслаҳа ва ҳарбий техникалар кўргазмаси намойиш этилди. Миллий халқ ўйинлари кўпчилик ёшларни ўз кучини синаб кўришга чорлади. Айниқса, кураш, тош кўтариш, бокс, арқон тортиш, армрестлинг, камондан ўқ отиш каби мусобақаларда минглаб ёшлар иштирок этишди. Ғолиблар Марказий ҳарбий округ қўшинлари қўмондонлиги ва вилоят ҳокимлиги томонидан таъсис этилган совринлар, фахрий ёрлиқлар билан тақдирландилар.\nТоғ бағрида ташкил этилган улоқ-кўпкари ва отлар пойгаси барча иштирокчиларда ёрқин таассурот қолдирди. Тадбир қатнашчилари вилоят овчилик жамияти ходимларининг чиқишини ҳам диққат билан кузатишди. “Қўчқорлар жанги”, “Хўрозлар жанги” каби мусобақалар ишқибозларнинг шодон қийқириғи-ю гулдурос қарсаклари билан қизиқарли тус олди.\nФестивални ташкил этишда вилоят ички ишлар бошқармаси, миллий гвардия, Ўзбекистон Ёшлар иттифоқи вилоят кенгаши, Фуқароларнинг ўзини ўзи бошқариш органлари фаолиятини мувофиқлаштириш вилоят бўлими, вилоят халқ таълими, вилоят касб-ҳунар таълими, маданият, жисмоний тарбия ва спорт бошқармалари, Ўзбекистон мудофаага кўмаклашувчи ”Ватанпарвар” ташкилоти вилояти кенгаши, Жиззах давлат педагогика ва политехника институти жамоалари фаол қатнашдилар.\nУшбу фестивалда намойиш этилган ҳарбий техникалар, аскарларнинг чиқишлари навқирон авлод вакилларинингҳарбийликка бўлган қизиқишини, она юртга меҳру муҳаббатини янада ортишига ёрдам берди. Ойлик доирасидаги тадбирлар давом этаяпти.\nМАҒРУР ВА МАНГУ ҲИЛПИРАСИН ВАТАН БАЙРОҒИ


Озарбайжон армияси Келбажар туманига кириб келди - zarnews.uz\nОзарбайжон армияси Арманистон ҳарбийлари тарк этган Келбажар туманига кириб келди. Бу ҳақда 25 ноябрь куни Озарбайжон мудофаа вазирлиги сайтида маълум қилинди, деб хабар берди РИА Новости нашри.\n24 ноябрь куни Қорабоғнинг Келбажар туманида жойлашган Арманистон ҳарбий қисмлари, казарма ва ҳарбий биноларни портлатиб, келишувга биноан Озарбайжон назоратига ўтиши керак бўлган ҳудудни тарк этишди.\n“Биз бутун уруш давомида бу ерни уларга бермадик. Айни вақтда тўғри параллел бўйича Озарбайжон ҳарбий бўлинмаларигача 12 километр масофа бор. Биз тоғдаги олд кузатув постларимизни тарк этмоқдамиз ва озарбайжонликларга ҳеч нарса қолдирмаслик учун ҳарбий қисмнинг қолган биноларини портлатамиз. Ундан кейин биз Арманистонга қайтамиз. Айни вақтда бизнинг бўлинмамиз энг сўнгги бўлинмалардан бири”, деди Арманистон қўмондонлик вакилларидан бири, 24 ноябрь куни ҳудудни тарк этишдан олдин журналистларга.


Хадича бинти Хувайлид розияллоҳу анҳонинг тушлари | Azon.uz - Ахборот-таҳлилий портал\nХадича бинти Хувайлид розияллоҳу анҳонинг тушлари\n14:00 08.04.2019 981\nХадича ҳам фарзандлари билан ёлғиз яшашга қарор қилди. Келган барча совчиларни изма-из қайтарди. Яна тижоратни давом эттира бошлади. Оз фурсатда бойиб кетди. Савдоси бошқаларникидан кўра кўпроқ фойда келтирарди. Қўл остидагилар тижорат сирларини пухта биладиган бу тадбиркор ва оқила аёлнинг хизматида бўлганларидан фахрланишарди. Хадичанинг уйи савдо моллари билан тўлиб тошган эди. Дўконлари Маккадаги энг машҳур савдо марказига айланди. Унинг тижорати ҳар хил иллатлардан холи, нуқсонсиз эди, тарозидан урмас, ҳалол савдо қиларди. Ўша пайтда кенг тарқалган судхўрликдан парҳез қиларди. Бойлиги зиёда бўлгани сари у фақир-муҳтожларга кўпроқ эҳсон қиларди. Одамлар унинг муваффақиятларидан, қўли очиқлигидан ҳайратга тушардилар.\nБир кеча у тушида ниҳоятда мусаффо осмон ва порлаб турган қуёшни кўрди. Теварак атроф жуда гўзал суратда эди. Кейин қуёш осмондан пастга туша бошлади. Яқинлашган сари каттариб, ўзидан нур таратди. У тўғри Хадичанинг ҳовлисига инди. Ҳовли нур билан лиммо-лим бўлди. Кейин нур Макка атрофига ёйилди. Сўнг бутун эр юзини ёритди. Хадича уйқусидан уйғониб кетиб, ҳовлиси ва атрофига назар ташлади. Қўшнилари маст уйқуда ётар, ҳовлисида ҳеч нарса ўзгармаганини кўриб, ўрнига ўтирди ва тонг отгунга қадар тушининг таъбири ҳақида ўйлади. Кейин айрим хизматчиларини чақириб, амакиси Варақа ибн Навфалникига шошилди.\nВарақа уни кўриб, таажжуб билан: “Ҳа, Хадича, бунча эрта келишга сени нима мажбур қилди? Бошқалар ҳали уйғонгани ҳам йўқку, тинчликми?!” – деб сўради.\nҲали ҳам юз-кўзида ҳайрат ва ҳаяжони сўнмаган Хадича: “Эй амаки, хавотирланманг, тинчлик, айтингчи, сиз тушлар таъбирини биласизми?” – деб сўради. Кейин кўрган тушини сўзлаб берди.\nБу тушни эшитиб, амакисининг юзи ёришиб кетди. Қувонч билан: “Хадича, сен тез кунларда эрга тегасан, – деди.\nХадичанинг ҳайрати ошди: “Менинг эрга тегмаслигимни, ўзимни фарзандларимга бағишлаганимни яхши биласизку. Тушимнинг таъбирини сўрасам, сиз бошқа нарса ҳақида гапиряпсиз. Йўқ, мен эрга тегмайман”, – деди қатъий қилиб.\nВарақа табассум қилдида, яна: “Тез кунларда эрга тегасан”, – деди. Кейин яна: “менинг ҳазилни ёқтирмаслигимни яхши биласан. Сен бир порлоқ қуёшга одамларни қоронғуликдан ёруғликка етаклайдиган, адашганларни тўғри йўлга бошлайдиган зотга эрга тегасан. Сен пайғамбарга эрга тегасан! У ўзинг ўқиган китобларда башорат қилган, араблар орасидан чиқадиган расулдир. Аллоҳ унга душманлари билан урушганда у билан бирга бўладиган солиҳа хотинни насиб қилади. Сен шунга тайёрмисан? Ўзингни ўша машаққатларга тайёрла. Тушинг сенинг ўша пайғамбарга хотин бўлишингни билдирмоқда”, – деди.\nХадича ғалати ҳиссиётлар билан ҳовлисига қайтди. У ҳақиқат ва шубҳа орасида эди. Амакимнинг ўз илмига суяниб бу туш ҳақида қилган таъбири рўёбга чиқармикан? Бу улкан қуёш билан у айтган пайғамбар орасида қандай боғлиқлик бор? У пайғамбар араблар орасидан чиқишини қаердан билади? Менинг унга турмушга чиқишимничи? деб ўзи билан ўзи баҳслашар эди. Нима бўлганда ҳам, кўрган туши ва унинг таъбири ҳаёлидан кетмасди. Бироқ бу тўғрида ҳеч кимга ҳеч нима демади.\n“Хадича бинти Хувайлид розияллоҳу анҳо“ китобидан


Рамос ПСЖда қайси рақамни танлади?\n8 июль, 2021, 15:27\nТеглар:ПСЖ | Серхио Рамос\nУ қадрдон рақамидан воз кечмади.\nБугун ПСЖ билан шартнома имзолаган испаниялик ҳимоячи Серхио Рамос янги жамоасида қайси рақамда ўйнаши маълум бўлди.\nКлуб расмий сайтининг хабар беришича, 35 ёшли футболчи 4-рақамни танлаган. Бу рақамда аввал германиялик ҳимоячи Тило Керер ҳаракат қилган. 4-рақамни Рамосга бўшатиб берган Тило ўзига 24-рақамни олган. Айтиш керакки, у ПСЖга қадар “Шальке” сафида айнан мана шу рақамда ўйнаб келган.\nРамос “Реал” таркибида 2005 йилдан буён ҳаракат қилиб келаётган эди. Шартнома муддати якунига етгани боис у эркин агент сифатида ПСЖга кўчиб ўтди. У “қироллик клуби”да ҳам айнан 4-рақамда ўйнаган.\n“Мен 4-рақамни жуда қадрлайман. Чунки мен фаолиятимнинг бошиданоқ ушбу рақам остида ўйнаганман. У бутун фаолиятимда ёнимда бўлди, мени тўлдирди, менга омад ва кўплаб ғалабаларни келтирди”, - деди Рамос.\nРамосни ПСЖга ўтишга ким кўндирди?\n"Арсенал" Рамосга қандай шартнома таклиф қилгани маълум бўлди\n"Фаолиятимни тугатгач, футболдан буткул кетмоқчиман, "Навбаҳор"га қайтиш учун "Пахтакор"дан ўз трансферимни сотиб олганман. Унинг нархи..." - Азим Аҳмедовдан жиддий гаплар


Қозоғистон: Нуралик ўқитувчиларга мактабда смартфон ишлатиш тақиқланди\nҚозоғистоннинг Қарағанда вилояти Нура туманидаги ўрта мактаб ўқитувчиларига дарсга смартфон билан келиш тақиқлаб қўйилди. Бу тақиқдан ҳайрон бўлган ўқитувчилар ўзларининг қандай махфий маълумотга воқифлигини тушунолмай доғдалар.\nНура туманининг 1-ўрта мактабида апрель ойида маҳаллий халқ таълими бўлимидан хат олинганидан кейин смартфон ва бошқа турли гажетлардан фойдаланиш ман қилинди. Мактаб маъмурияти бу тақиқ амалда қандай қўлланилаётганини изоҳлашдан бош тортди.\n- Шу буйруқни бажара бошладик. Ҳозирда [мактабга] смартфон кўтариб келмаяпмиз, - деди Озодликнинг қозоқ хизматига исмини айтишни истамаган мактаб ходимаси.\nМарт ойи охирида Нура туманидаги мактаб директорлари “Ошиғич” устхати билан мактуб олганлар. Унда мактуб “Нура туман ҳокими вазифасини бажарувчи иштирокида 2016 йил 29 мартида ўтган аппарат мажлиси баённомасини амалга ошириш мақсадида” юборилгани урғуланган.\n“Нура туман таълим муассасалари педагогик жамоалари хизматга оид маълумотларни тўлақонли ҳимоя қилиш ва уларнинг сизишига йўл қўймаслик мақсадида Интернетга уланиши мумкин бўлган ва фотокамералар билан жиҳозланган мобил қурилмалари (уяли телефонлар, планшетлар, смарт-соатлар) ишлатишнинг тақиқланишини имкон қадар таъминлаши зарур”, дейилади Нура туман таълим бўлими раҳбари вазифасини бажарувчи Алшимбаева имзолаган мактубда.\nУнда мактаб директорларидан ҳам гажетларни қайдга олиш ва уларни таълим муассасаси эшиги олдида сақлаш масаласини ҳал қилиш сўралган. Эндиликда ўқитувчиларга мактабда фақат қўнғироқ қилиш ёки SMS ёзиш имкони бўлган оддий телефонларни тутишга рухсат берилмоқда.\nНура туман таълим бўлими Озодликнинг қозоқ хизматига тумандаги 33 та мактабга шу мазмунда хат жўнатилганини тасдиқлаган, бироқ тақиқ юзасидан изоҳ беришдан бош тортган.\nНура туманидаги мактаблардан бирида ишладиган Сауле Ибраева (респондентнинг илтимосига кўра исми ўзгартирилган) гажетларни тақиқлаш ҳақидаги буйруқнинг мактабларга дахли бўлмаслиги керак, деган фикрда.\nУнинг ҳамкасби Ирина Смирнова (исми ўзгартирилган) ҳам мактабларда қанақа махфий маълумот бўлиши мумкинлигини тушунолмай ҳайрон.\n- Директорларнинг баъзан ўзини ғалати тутишидан ташқари мактабларда қанақа давлат сири бўлиши мумкин? Унақада бутун дунёда ҳаммага смартфон ишлатишни тақиқлаб қўйиш керак. Агар ўқитувчининг қўлида буйруқ ва табеллар бўлса, шифокорлар қўлида одамларнинг хасталиклари ҳақидаги маълумотлар бор ва бундан товламачилар фойдаланиши мумкин. Шунингдек, аҳолига хизмат кўрсатиш марказларида ишлайдиганларнинг смартфонидан ёлғиз одамлар ҳақидаги маълумотларни билиб олиш мумкин. Бу рўйхатни тўхтовсиз давом эттириш мумкин, - дейди Ирина Смирнова.\nЭслатиб ўтамиз, 24 мартдан Қозоғистондаги давлат идораларида видеокамерали ва Интернетга чиқиш имкони бўлган телефонлардан фойдаланиш тақиқлаб қўйилган. Бу ҳақдаги хизмат мактуби даставвал ижтимоий тармоқларда пайдо бўлди, кейинроқ турли вазирликлар вакиллари бу ҳужжат ҳақиқийлигини тасдиқладилар.\nБу тақиқ давлат хизматчилари ва давлат идораларига келган ташрифчиларга тааллуқли экани ва бу чора “хизматга оид маълумотлар ташқарига чиқиб кетиши”нинг олдини олиш учун киритилаётгани айтилган. Шундан сўнг давлатнинг турли идораларида гажетларни тақиқлаш бошланган. Ўз вазифасини тиришқоқлик билан бажараётган айрим суд ходимлари эса маҳкамага киришдан олдин журналистлардан ўз смартфонлари ва планшетларини топширишни талаб қила бошлаганлар.


Туркманистон билан чегара ҳали ҳам очилгани йўқ\n22 январ 2021, Тошкент вақти: 02:44\nАндижон воқеалари юз берган кундан буён Хоразм ва Қорақалпоғистоннинг Туркманистон билан чегара постлари ёпиб қўйилган. Аҳоли бунинг натижасида турли муаммоларга дуч келяпти.\nАҳолининг сўзларига қараганда, чегарадан қонуний равишда ўтиш ҳам ўта қийинлашган. Чегаранинг қачон очилиши эса номаълум.\nХоразмда туркман миллатига мансуб 8 мингга яқин аҳоли яшайди. Туркманистоннинг Ўзбекистон билан чегарадош Лебоб ва Тошҳовуз вилоятларида эса 700 мингдан зиёд ўзбек истиқомат қилади.\nАзал-азалдан чегара нималигини билмай, оға-ини, қариндош-уруғ бўлиб кетган бу миллатлар ўртасидаги борди-келди тобора қийинлашмоқда.\nЧегарадан ўтишда 6 доллар миқдорида бож олинади. Оддий халқ учун шу ҳам ўта қиммат бўлиб, фақат тўй-маъракалардагина кишилар қўшни давлатга ўтади.\n“Тошҳовузлик қариндошимизнинг тўйи эди. У ёққа бора олмай, энди нима қиларимизни билмай ўтирибмиз. Мен-ку тўйга боришим керак эди. Қўшниларимнинг қариндоши ўлганди. У ҳам чегарадан ўта олмади”, - деди хоразмликлардан бири.\nМаълумотларга кўра, биргина Шовот туманидаги чегара постидан икки томонга кунига беш юзга яқин одам ўтиб қайтади.\nБу пост тумандаги Маҳтумқули номидаги ширкат хўжалиги ҳудудида жойлашган. Хўжалик аҳолисининг асосий тирикчилиги чегарадан ўтаётганларга турли хизматлар кўрсатиш орқасидан бўлади. Ўнлаб таксичилар, элликка яқин аравакашлар чегара ёпилгани боис ишсиз, демакки тиринчликсиз қолди.\nХоразм бозорларидаги маҳсулотларнинг катта қисми Туркманистондан олиб келиниши кўпчиликка сир эмас. Аммо чегара ёпилиб қолгани учун у ердан мол олиб келадиган савдогарларнинг ишлари ҳам чаппасига кетган.\n“Чегаранинг ёпилиши бозорларимизга ҳам таъсир этади. Маҳсулотлар нархи ошиб кетади. Бу эса шундай ҳам қашшоқ халққа оғирлик қилади”, - дейди хоразмликлардан бири.\nМаҳаллий кузатувчиларнинг сўзларига кўра, аҳоли бозорларда нарх-наво кўтарилишидан хавотирга тушаётган бир пайтда бензинфурушларнинг парвои палак. Чунки улар Туркманистондан бензинни илгаридан фақат контрабанда йўли билан олиб келади.\nМаълум бўлишича, чегарадан қонуний ўтиш тўхтатилгани сабабли одамлар ноқонуний ўтишга уриняпти. Улар бу ҳаракати билан ўз жонини гаровга қўяётганини яхши билади. Чунки чегарадан ноқонуний ўтаётганларга ўқ узилганлик ҳолатлари Хоразм ва Қорақалпоғистон эли учун янгилик эмас.


26 май 2020, Тошкент вақти: 22:23\nОзодлик архивидан олинган бу расмнинг Наманган болалар шифохонасига алоқаси йўқ.\nНаманган болалар шифохонаси ходимлари тиббиёт муассасасини таъмирлаш учун маошларидан пул ушлаб қолинаётгани тўғрисидаги шикояти ортидан шифохона маъмурияти ходимларни тўплаб, муаммо ҳақида оғиз очмаслик тўғрисида огоҳлантиргани айтилмоқда. Бу ҳақда Озодликка маълум қилган шифокорларга кўра, уларга биров сўраб қолса, таъмирлаш ишлари ҳомийлар ҳисобидан амалга оширилаётганини айтиш буюрилган.\nНаманган шаҳридаги болалар касалхонаси биносини таъмирлаш мақсадида ходимлар маошидан 50 мингдан 70 минг сўмгача ушлаб қолинаётгани тўғрисида Озодлик 2 июнь куни хабар қилган эди.\nМазкур тиббиёт муассасаси маъмурияти вакиллари Озодлик билан суҳбатда шифокорлардан олинган бу хабарни инкор қилган эди.\nОрадан бир ҳафта ўтиб, Наманган болалар касалхонасининг бир гуруҳ ходимларидан келган навбатдаги мактубда айтилишича, Озодликнинг ўтган ҳафтадаги хабари ортидан муассаса раҳбарияти томонидан шифокорларга нисбатан босим кучайган.\nМуассаса шифокорларидан бирининг Озодликка микрофонсиз суҳбатда айтишича, бош врач ходимлардан таъмирлаш учун пул йиғилаётгани ёхуд бошқа муаммолар тўғрисида оғиз очмасликни талаб қилган.\n“Биздан таъмирлаш учун 70 минг сўмгача пул ушлаб қолинган эди. Бу ҳақда Озодлик радиосида айтилганидан кейин бош врач Каримова бизларни тўплаб, бир нечта одамни кўрсатди. Мана шулар бизга ҳомий, шуларни таниб олинглар. Биров сўраб қолса, касалхонани шу одамлар таъмирлаб беряпти, деб айтинглар, деди. Лекин бу одамлар ҳеч қанақа ҳомий эмас. Биз ҳомий топилган бўлса, пулларимизни қайтарасизларми, деб сўрадик, “йўқ пулларингга ҳаражат қилиб бўлганмиз”, деб айтишди. Бу ҳомийлар ҳеч нарса олиб беришмас эмиш, шунчаки хўжакўрсинга “бизнинг ҳомийларимиз”, деб пештахтага расмлари осиб қўйилар экан”, дейди шифокор.\nУнинг яна айтишича, шифокору ҳамширалардан пул ушлаб қолинган бўлса-да, таъмирлаш ишларига уста ёлланмасдан барча ишларни муассаса ходимларининг ўзлари бажаришга мажбурланмоқда.\n“Пулнику ушлаб қолишди. Қайтариб беришмаса ҳам розимиз, лекин ишларни ҳам ўзимизга қилдиришяпти. Касалхонани ходимларга бўлиб беришган. Ҳамма ўзига берилган хоналарни бўяб, тозалаши керак. Ҳар куни ишдан ташқари 4-5 соат қолиб ишлашга мажбурмиз. Иккинчи сменада ишлайдиганларга ҳам иш топширилади, кечаси қилиб беришлари керак”, дейди наманганлик тиббиёт ходими.\nОзодлик Наманган болалар шифохонаси маъмуриятидан бу борада изоҳ ололмади. Наманган вилояти соғлиқни сақлаш бошқармасининг ўзини бошлиқ ёрдамчиси Акрамжон, деб таништирган вакили Озодлик билан қисқа суҳбатда мазкур вазиятдан бехабар эканини билдирди.\n“Биз болалар шифохонасини таъмирлаш учун пул ажратганмиз. Унақа ходимлардан пул ушлаб қолинаётганидан хабаримиз йўқ”, дея билдирди соғлиқни сақлаш бошқармаси мулозими.\nАйни пайтда, бошлиқ ёрдамчиси тиббиёт муассасасининг ҳомийлар ҳисобидан таъмирланаётгани тўғрисидаги гаплардан ҳам бехабарлигини билдирди.\nЎзбекистонда давлат ҳисобидаги муассасалар ходимлари ҳуқуқларининг бузилиши одатий ҳолга айланмоқда. Хусусан, давлат хизматчиларининг қурилиш, шаҳар ва туманлар кўчаларини тозалаш, пахта далаларини ўташ ишларига мажбуран жалб этилаётгани тўғрисидаги хабарларни Озодлик тез-тез бериб бормоқда.\nЖумладн, 7 июнь куни Сурхондарё вилояти Музработ туманидаги туғруқхонани таъмирлаш учун муассаса ходимлари ва маҳаллий аҳолидан пул ундирилаётгани тўғрисида хабар қилинди. Туғруқхона маъмурияти ходимлардан пул йиғилаётганини муассасада канализация ўтказиш учун 5 миллион сўм пул керак бўлиб қолгани билан изоҳлади.\nЎтган ой охирида эса, Андижон шаҳридаги Шошилинч тиббий ёрдам марказида таъмир учун пул бу шифохонада даволанаётган беморлар ва уларнинг яқинларидан йиғилаётгани ҳақида ҳам Озодлик хабар қилган эди.


Ахборот ресурс маркази – .:: Xadicha.uz\nАхборот ресурс маркази ҳақида (АРМ) ўз меҳнат фаолиятини «Кадрлар тайёрлаш миллий дастури», Ўзбекистон Республикаси Президентининг «Республика аҳолисини ахборот-кутубхона билан таъминлашни ташкил этиш тўғрисидаги» 2007 йил 20 июндаги ПК-381-cонли қарори ва талабалар талаб-таклифларига мувофиқ ҳолда олиб боради.\nАРМ га китоблар асосан Тошкент шаҳридаги нашриётлардан, олий таълим муассасалари нашриётларидан, ЎМИнинг «Мовароуннаҳр»нашриёти ва китоб дўконларидан олиб келинади. Билим юрти талабаларининг ўқув дарсликларига бўлган эҳтиёжини қондириш мақсадида фаолият юритади. Бу китоблардан талабалар ва мударрисалар ўз билимларини оширишда унумли фойдаланадилар.\nАРМга 2та компьютер, принтер мосламаси тақдим этилган. Ахборот-ресурс маркази фондида 777 номдаги 18120 дона китоб бор. Ахборот–ресурс маркази аньанавий услуб билан бир қаторда замонавий услубда ҳам иш юритмоқда. Жумладан, АРМ замонавий китоб жавонлари билан таъминланган. Китоблар библиографияга мос равишда жавонларга жойлаштирилган.\n1. Ахборот–ресурс марказида «Президент асарлари ва Миллий истиқлол ғояси», «Мустақиллик-олий неъмат», Диний экстремизмга қарши кураш, «2017 йил Халқ билан мулоқот ва инсон манфаатлари йили» «Ёшлар кутубхонаси» номлари остида кўргазмали бурчак ташкил қилинган. Билим юрти талабалари, мударрисалари ва ходимларнинг кундалик нашрлардан фойдаланишлари йўлга қўйилган. Улар «Халқ сўзи», «Маърифат», ўрта махсус, касб-ҳунар таълими маркази , касб-ҳунар таълими тизими кадрлари малакасини ошириш ва уларни қайта тайёрлаш институтининг «Касб-ҳунар таълими» илмий-услубий журнали каби газеталар, шунингдек, «Ислом нури» ва «Ҳидоят» журнали каби диний-маърифий нашрлардан мунтазам равишда фойдаланадилар.\nБугунги кунда Ахборот-ресурс марказида замон талабларига жавоб берадиган ўқув зали замонавий техника воситалари билан таъминланган ҳамда адабиётлар талаб даражасида сақланмоқда. Талабалар ва мударрисалар қатнови, олаётган китобларини назоратни кучайтириб, Ахборот-ресурс марказида кундалик иш юритиш дафтари йўлга қўйилган. Китоблар ҳақида маълумотларни тез ва осон топиш учун каталог бюроси ҳамда каталог қутиси жорий қилинган. Билим юрти мударрисалари ва талабаларининг талаб-таклифларини мунтазам ўрганиб бориб, ЎМИ томонидан 83 номли 329 (дона) бадиий ва илмий-оммабоп адабиётлар келтирилди.\nАРМ фондининг асосий қисмини илмий адабиётлар, дарсликлар, ўқув қўлланмалар, ўқув адабиётлар, ижтимоий-сиёсий адабиётлар ташкил этади. 2017 йилдаги кўрсатгичи – умумтаълим китоблар сони 3567 та, махсус фанлардан дарсликлар сони 5259 та, араб тилидаги дарсликлар ва адабиётлар сони 4234 та, бадиий адабиётлар сони 1145 та, илмий-оммабоп китоблар сони 3905 тани ташкил қилади. Жами ахборот-ресурс марказида 18120 та китоблармавжуд.


81 ёшли «Дунё гўзали»ни автобус босиб кетди — фото\n24.12.2020 | 12:57\nАргентинадан биринчи бўлиб «Miss World» мукофотига сазовор бўлган 81 ёшли Норма Каппагли автобус уриб юбориши оқибатида вафот этди. Бу ҳақда 23 декабрь, чоршанба куни маҳаллий «La Nacion» газетаси хабар берди.\nНорма Каппагли, 1960 йилда мукофотни олган жараёни\nМаълум қилинишича, фожиа Аргентина пойтахти Буэнос-Айресда модель уйи яқинидаги автобус бекатида юз берган. Норма Каппагли олган жароҳатлари туфайли деярли бир ҳафта комада бўлган. 22 декабрь, сешанба куни эса вафот этган.\n«Уни автобус уриб юборди ва оғир жароҳатлар билан касалхонага етказилди. Аммо шифокорлар аргентиналик биринчи ‘Miss World’ ҳаётини сақлаб қола олмади», дейилади хабарда. Собиқ «гўзал»ни уриб юборган автобус ҳайдовчиси воқеа жойида ҳибсга олинган. Ҳозирча унинг 28 ёшда экани маълум, аммо исми ҳанузгача очиқланмаган.\n«Шуни таъкидлайманки, COVID-19 пандемияси давом этаётганига қарамай, унга вирус юққани йўқ эди. У автобус ҳайдовчисининг эҳтиётсизлиги туфайли вафот этди. Биз ҳозир тушкунликдамиз», — деб изоҳ берган марҳумнинг жияни Карл Каппалия.\nМаълумот учун, Норма Гладис Каппагли 1960 йилда «Дунё гўзали» танловида ғолиб чиққан аргентиналик биринчи модель ҳисобланади. Унга соврин сифатида 500 фунт стерлинг ва спорт автомобили топширилган. Шундан сўнг модель кўплаб таниқли мода уйлари, жумладан, «Dior» ва «Armani» билан ишлаган.


Ўзбекистон миллий жамоасининг Тошкентдаги йиғинига келиб қўшилган Жасур Яхшибоев Сречко Катанец қўл остидаги бир кунлик машғулотлардан кейин миллий жамоа қароргоҳини тарк этди.\nTribuna.uz манбаси хабарига кўра, «Шериф» клуби ҳужумчиси 10 ноябрь куни Катанец мураббийлигида машғулотларда иштирок этгач, бугун, 11 ноябрь куни эрталаб миллий жамоа ихтиёрини тарк этган. Ҳужумчининг миллий жамоа йиғинини тарк этиши жароҳат билан боғлиқми ёки бошқа сабабми – номаълум.\nЎФА матбуот хизмати хабарига кўра, Яхшибоев жароҳати сабабли ўзини ноқулай ҳис қилган.\n«Жасурбек Яхшибоев миллий жамоа машғулотларига келиб қўшилган эди. У йиғинга эски жароҳати билан келган ва ўзини ноқулай ҳис қилган. Текширувлар натижасига кўра, унинг Грузияга қарши учрашувни ўтказиб юбориши маълум бўлди», - дейилади ЎФА хабарида.\nЖасур Яхшибоев Катанец қўл остидаги октябрь ойида Иорданияда ўтказилган йиғинга ҳам келмаганди. Ўшанда футболчининг «Шериф» клуби сафида олган жароҳати бунга сабаб бўлгани ҳақида айтилган. Сентябрь ойида Швецияда ўтган дастлабки йиғинда эса Яхшибоев чақирув олмаганди.\nМаълумот учун, Ўзбекистон миллий жамоаси дастлаб Тошкентда, кейинчалик эса Грузия пойтахти Тбилисида ўқув-машғулот йиғини ўтказади. Хориждаги йиғин доирасида 15 ноябрь куни Грузияга қарши ўртоқлик ўйини белгиланган. Учрашув Гори шаҳридаги «Тенгиз Буржанадзе» стадионида соат 19:00да бошланиши режалаштирилган.


«CES 2018»: «Samsung» янги «Notebook 7 Spin» ноутбук-трансформерини тақдим этади\n«CES 2018»: «Samsung» янги «Notebook 7...\n07.01.2018 02:41 0 258\nНоутбук 360 градусга қайрилиб, планшет кўринишига келади.\n9 январ куни Лас-Вегасда «CES 2018» электроника кўргазмаси очилади. Дастлабки маълумотларга кўра, унда дунёнинг 4000дан зиёд компанияси янги ишланмалари ва маҳсулотларини намойиш этади.\nКўргазма бошланишига ҳали бироз вақт бўлса-да, унда намойиш этиладиган янгиликлар маълум қилинмоқда. Жумладан, «Samsung» янги «Notebook 7 Spin» ноутбук-трансформерини тақдим этади. Бу ҳақида «Hi-tech.mail.ru» хабар берди.\n«Notebook 7 Spin»нинг янги авлоди аввалгиларидан кўп ҳам фарқ қилмайди. Ноутбукни 360 градусга қайириш ва уни планшет сифатида ишлатиш мумкин.\nДисплей диагонали 13,3 дюймни ташкил қилади. Ноутбук «Core-i5» процессорининг саккизинчи авлодида ишлайди. 8 ГБ оператив ва 256 ГБ SSD хотираси бор.\nНоутбук бармоқ изи сканери ҳамда юзни танувчи «Windows Hello» технологисини қўллайди.\nУнинг нархи айнан кўргазма вақтида маълум бўлиши кутиляпти.\nSamsung CES 2018 ноутбук\nТехнология 14/01, 16:08\nУлар ҳақида бутун дунё гапирмоқда. CES 2018 тақдим этган энг сара янгиликлар (видео)


Европа Иттифоқи ва Қозоғистон: Ҳамкорлик кенгаймоқда - Номадлар,Турклар,Қозоқ одатлари ва анъаналари,Қозоғистон табиати,Хориждаги қозоқлар,Қозоғистон спортчилари,Қозоғистон тарихи | Kazakh TV\nЕвропа Иттифоқи ва Қозоғистон: Ҳамкорлик кенгаймоқда\nҚозоғистон ва Европа Иттифоқи сиёсий-иқтисодий ҳамкорликни мустаҳкамлаяпти. Қозоғистон делегацияси аъзолари ва европалик ҳамкасблар Брюсселда бўлиб ўтган ҳамкорлик қўмитасининг 17-йиғилишида ўзаро муносабатдан манфаатдорликларини билдиришди. Европа Иттифоқи Қозоғистоннинг йирик савдо ва инвестиция ҳамкори. Мамлакатимизга келаётган бевосита сармояларнинг ярмидан зиёдини шу ташкилот аъзолари киритган. Бундан ташқари, Қозоғистон халқаро ташкилот билан кенгайтирилган шериклик ва ҳамкорлик тўғрисида шартнома тузган Марказий Осиёдаги илк мамлакат. Бугунги кунда бу ҳужжатни Қозоғистон, Европарламент ва Европа Иттифоқига аъзо 28 мамлакатдан 25 таси ратификация қилди. Томонлар кўзда тутилган 29 йўналишнинг барчаси юзасидан фикр алмашишди. Энергетика ва атроф-муҳит муҳофазаси, транспорт ва тиббиёт, терроризм ва наркотрафикка қарши кураш, шунингдек, виза тизимини соддалаштириш ва минтақалараро ҳамкорликка доир кейинги қадамлар шулар жумласидан.\nРОМАН ВАСИЛЕНКО, ҚОЗОҒИСТОН РЕСПУБЛИКАСИ ТАШҚИ ИШЛАР ВАЗИРИ ЎРИНБОСАРИ:\n- Биз Европа технологиялари ва Европа инвестицияларини жалб этишдан манфаатдормиз. Албатта, мунозараларда сиёсий муносабатларга ҳам катта ўрин ажратилди. Ўтган йил октябрида, шу ерда, Брюсселда янграган жаҳоннинг етакчи ўйинчилари: АҚШ, Россия, Хитой ва, албатта, Европа Иттифоқи ўртасида мулоқот ташкил этиш хусусидаги Давлат раҳбарининг ташаббуси ҳақида ҳам сўз борди.\nЛЮК ДЕВИНЬ, ЕВРОПА ТАШҚИ МУНОСАБАТЛАР ХИЗМАТИ ЕВРОПА ВА МАРКАЗИЙ ОСИЁ БЎЙИЧА БОШҚАРУВЧИ ДИРЕКТОРИ ЎРИНБОСАРИ:\n- Қозоғистон – биз билан кенгайтирилган шериклик ва ҳамкорлик тўғрисида шартнома тузган минтақадаги илк мамлакат. Биз Марказий Осиё минтақасида юз бераётган қатор ижобий ўзгаришларни қўллаб-қувватлаймиз ва минтақавий ҳамкорликдаги Қозоғистон фаолиятини юқори баҳолаймиз. Қозоғистоннинг тинчлик ўрнатишдаги хизмати ва БМТ Хавфсизлик кенгашининг муваққат аъзоси сифатида қўшган ҳиссасини ҳам таъкидлаш жоиз. Экстремизм ва террорга қарши курашда биргамиз. Европа Иттифоқи томонидан молиялаштирилаётган афғон аёллари учун таълимий дастурларни рўёбга чиқаришда Қозоғистон қўшаётган ҳисса ҳақида ҳам айтмасликнинг иложи йўқ.\nҚозоғистон БМТда 1000 дан ортиқ тадбир ўтказди\nАстана Жараёнида Ливан ва Ироқ ҳам қатнашиши мумкин\nҚозоғистон ва Эрон янги шартнома тузди


Партия ва ёшлар | "Адолат" СДП\nМаълумки, Ўзбекистон Республикаси Олий Мажлиси Қонунчиик Палатаси хузурида Ёшлар Парламенти фаолият юритади. Уннинг аъзолари орасида “Адолат” социал-демократик партияси вакиллари ҳам оз эмас. Ана шу сафдошларимиз ташаббуси билан жойларда “Биз ёшлар - Ўзбекистон эртаси, келажак бунёдкорларимиз” мавзусида турли кечалар, давра сухбатлари бўлиб ўтмоқда.\nНавбатдаги тадбир Нодирабегим номидаги Наманган вилоят ахбоорт-кутубхона марказида бўлиб ўтди. “Адолат” СДП Наманган шаҳар Кенгаши томонидан ташкил этилган ушбу давра сухбатида Ёшлар Парламенти аъзолари, олий ўқув юртлари ва техникумлар талабалри, шунингдек, партия фаоллари иштирок этдилар.\nМамлакатимизда ёшларга оид давлат сиёсати, уларга яратилаётган кенг шароитлар, ўсиб келаётган авлод улардан қай тарзда фойдаланаётганлиги, эртамиз эгалари қандай бўлиши зарурлиги ва улардан нималар кутилаётганлиги борасида қизғин бахс-мунозара юритилди.\nЁшлар парламенти аъзоси Рустамжон Котибов, “Адолат” СДП Наманган вилоят Кенгаши раисининг ўринбосари Ёрқиной Ҳожиматова, Давлатобот туман кенгаши раиси Венера Отажонова ўз фикларини батафсил баён этдилар.\nЖумладан, “Адолат” социал-демократик партиясининг мақсад вавазифалари, кенг кўламда илгари сураётган ғоялари ҳақида, партиянинг ёшлар ҳаётидаги ўрни хусусида атрофлича тушунчалар берилди. Ўз ўрнида иштирокчилар ҳам мулохазаларини билдирдилар. Қизиқтирган саволларига “Адолат” СДП вакилларидан жавоб олдилар. Бир гуруҳ ёшлар эса партия сафига аъзо бўлиш истагида эканлигини маълум қилдилар.\nТадбир давомида “Адолат” СДП ғояларини кенг тарғиб қилишда намуна кўрсатган фаол аъзолар “Фахрий ёрлиқ” ва эсдалик совғалари билан тақдирландилар.\n“Адолат” СДП Наманган


Афғонистондаги ҳалокатли зилзила: Қурбонлар сони мингдан ошди\nЖаҳон 17:13 / 22.06.2022 32059\n«Айрим қишлоқлар олис тоғли ҳудудларда жойлашган, шундай экан тафсилотларни аниқлаштириш вақт талаб этади», деган мамлакат ички ишлар вазирлиги вакили Салоҳиддин Аюбий журналистларга.\nАмерика сейсмологларининг аниқлик киритишича, зилзила 51 км чуқурликда бўлган, унинг эпимаркази эса Афғонистон жануби-шарқидаги Хўст шаҳридан тахминан 44 километр масофада жойлашган.\nҚурбонларнинг кўпчилиги - мамлакат шарқидаги Пактика вилоятида қайд этилган, биргина Раян туманида 200 дан ортиқ кишининг жасади топилган. Ижтимоий тармоқларда тарқалган кадрларда кўчкилар остида кўмилиб қолган, вайронага айланган уйларни кўриш мумкин, қутқарувчилар харобалар орасидан омон қолганларни қидирмоқда.\nФото: Bakhtar News Agency via AP\nТолиблар зилзила қурбонлари ва жабрланувчилар оилаларига ёрдам учун 1 млрд афғоний (11 млн доллар) ажратган. «Толибон» ФВВ раҳбари ўринбосари Шарафуддин Муслимнинг маълум қилишича, Пактика, Хўст ва Нангарҳорда ҳалок бўлганларнинг оилалари ҳукуматдан 100 минг афғоний (1,1 минг доллар), жабрланганларнинг оилалари эса 50 минг афғоний (550 доллар) олади.\nЕр силкиниши тунда, маҳаллий вақт билан соат 1:30 атрофида, аксар одамлар қаттиқ уйқуга кетганида рўй берган, зилзила кучи шундай бўлганки, уни эпимарказдан 500 км масофада ҳам сезишган.\nХудди шу вақтда Ўзбекистоннинг Сурхондарё вилоятида ҳам 3 баллик зилзила қайд этилган, зилзила кучи Қашқадарё, Самарқанд ва Жиззах вилоятларида 2 баллга тенг бўлган.\nАфғонистоннинг қишлоқ ҳудудларида капитал қурилишлар деярли йўқ, турар жой биноларининг аксари лой ғиштдан, ҳеч қандай пойдеворсиз қурилган, шу туфайли одатда зилзилалар мамлакат учун талафотли бўлади.\nАфғонистон сейсмик фаол минтақада жойлашган.\nБМТнинг гуманитар масалаларни мувофиқлаштириш бўйича бошқармаси маълумотига кўра, сўнгги 10 йилда мамлакатда зилзилалар туфайли 7 мингдан ортиқ киши ҳалок бўлган. Ҳар йили ўртача 560 киши зилзила қурбони бўлади.\n07:57 / 01.07.2022 2296\n22:56 / 01.07.2022 960\n21:46 / 01.07.2022 1806\n21:46 / 01.07.2022 7877


AMBiTга хуш келибсиз! | Ўзаро манфаатли алоқалар тикланмоқда\nAMBiTга хуш келибсиз! Ўзаро манфаатли алоқалар тикланмоқда\nЎзаро манфаатли алоқалар тикланмоқда\nХорижий мамлакатларнинг Тошкентда аккредитациядан ўтган элчилари билан AMBiTдаги анъанавий учрашувлари доирасида 9 октябрь куни Туркия дипломатик ваколатхонасининг Ўзбекистондаги раҳбари жаноб Ахмет Башар Шен билан танишув суҳбати ташкил этилди.\nИқтисодиёти дунёда 18-ўринни эгалловчи Туркия Ўзбекистонинг асосий савдо-иқтисодий ҳамкорларидан бири ҳисобланади. Сир эмаски, ушбу давлат билан алоқаларда кўтарилиш ва пастлаш босчиқлари бўлган.\nУчрашув давомида кичик ва ўрта бизнес соҳасидаги икки томонлама алоқаларни янада ривожлантириш масалалари муҳокама этилди. Ўзбекистонлик тадбиркорларнинг Туркияга имтиёзли ва ўқув саёҳатларини амалга оширишда, икки томон тадбиркорлари ва сайёҳлари учун Туркия ва Ўзбекистон бўйича алоҳида йўл кўрсаткичларни нашр этишда элчихона AMBiTга кўмак бериши бўйича келишувга эрилиди.\nЭлчи Туркиядаги йирик банклардан бири бўлган «Зироатбанк»нинг филиали Тошкентда яқин вақт оралиғида очилиши, хусусий тадбиркорлик соҳасидаги лойиҳаларни молиялаштириш учун алоҳида кредит линияси ажратилиши эҳтимоли ва бошқалар ҳақида маълумот берди. Яқин кунларда Ўзбекистон-Туркия Савдо-саноат палатаси очилади.\nУчрашувда илгари Ўзбекистонда ишлаган ва мамлакатимизда бизнес дуч келадиган муаммо ва чақириқларни яхши биладиган ТИКА ваколатхонасининг Тошкентдаги раҳбари жаноб Али Ихсан Чаглар ҳам иштирок этди.\nAMBiT маҳаллий тадбиркорларнинг маълумот даражасини ошириш учун Туркиядан турли соҳалардаги эксперт ва мутахассисларни таклиф қилишга, туркиялик тадбиркорлар билан b2b учрашувлар ва кооперацион биржаларни доимий асосда ўтказишга тайёр. Туркиянинг қишлоқ хўжалиги, тўқимачилик, дори саноати ва бошқа маҳсулотларни ишлаб чиқариш ва Европа мамлакатларига экспорт қилиш бўйича тажрибасига алоҳида эътибор қаратиш ва ўрганиш алоҳида аҳамият касб этади.\nМамнуният билан қайд этиш лозимки, учрашув элчи ва ТИКА ваколатхонасининг раҳбари бемалол гаплаша оладиган ўзбек тилида олиб борилди. Ушбу унча кичик бўлмаган жиҳат ҳам мамлакатларимиз ўртасидаги тарих, маданият ва анъаналар умумийлигидан далолат беради.


Юз йиллик сўнггига қадар ислом энг оммавий динга айланади\n14 Mart 2017 2995\nАмерика тадқиқот маркази Pew Research Center хабар беришича, Исломга эътиқод қилувчилар сони асримиз сўнггига қадар насронийлик динига эътиқод қилувчилардан ортиб кетади ва Ислом дунёдаги энг оммавий динга айланади.\nҲозирги вақтда дунёда 1.6 миллиард мусулмон истиқомат қилади. Бу ер юзи аҳолисининг 23 фоизи демакдир. Айни вақтда дунё аҳолисининг 31 фоизи насронийлардир. Тадқиқотчиларнинг фикрича, аҳвол шу ҳолда давом этаверса, юзйиллик сўнггига келиб мусулмонлар кўпайиб кетади, насронийлар камаяди.\nБунинг сабабини мутахассислар мусулмонлар орасида туғилишнинг баландлиги билан изоҳламоқда.\nШунингдек, олимларнинг таъкидлашича, 2050 йилда Ҳиндистон энг кўп мусулмон аҳоли яшайдиган давлатга айланади. Бу мамлакатдаги мусулмонлар сони 300 миллиондан ортади. Европа минтақасида эса мусулмонлар умумий аҳолининг 10 фоизидан кам бўлмайди.


ҚИЗИЛТЕПА ТУМАНИ ҲОКИМИ Ш. Ш. НАБИЕВНИНГ ТУМАН ТАДБИРКОРЛАРИГА МУРОЖААТИ » Кизилтепа тумани хокимлиги\nКизилтепа / Тадбиркорларга / ҚИЗИЛТЕПА ТУМАНИ ҲОКИМИ Ш. Ш. НАБИЕВНИНГ ТУМАН ТАДБИРКОРЛАРИГА МУРОЖААТИ\nТадбиркорларга / Меъёрий хужжатлар\nЖорий йилнинг 7 ноябрь куни муҳтарам Президентимиз Шавкат Миромонович Мирзиёев раислигида ўтказилган видеоселектор йиғилишида "Ҳар бир тадбиркорга – кўмакдош, елкадош ва мададкормиз!” деган бош ғояни илгари суриб, ушбу йўналишда аниқ вазифаларни белгилаб бердилар.\nБу борада вилоятимиз ҳокими К. Б. Турсунов ҳам тадбиркорларга мурожаат қилиб, вилоятда тадбиркорликни янада ривожлантиришда олдимизга қуйган мақсадимиз қайсидир кўрсатгичларни яхшилаш ёки рақамлар ортидан қувиш эмас, балки, аҳолимизнинг муносиб ва доимий иш ўринлари билан таъминлаш, бюджет тушумларини кўпайтириш, вилоятнинг экспорт салоҳиятини ошириш, юқори қўшилган қийматли маҳсулот ишлаб чиқаришни ташкил этиш, товар ва хизматларнинг хилма-хиллиги ва кўламини кўпайтириш орқали вилоятимизнинг ижтимоий-иқтисодий барқарорлигини янада оширишдан иборатлигини алоҳида таъкидлади ва шунга кўра, келаси 2020 йилда ҳар бир ҳудудни жадал ривожлантириш ва аҳоли турмуш даражасини ошириш бўйича бир қанча устувор вазифалар белгилаб олингани, ушбу вазифаларни амалга оширишдаги энг устувор йўналиш кичик бизнес ва хусусий тадбиркорликни ривожлантириш эканлигини айтиб ўтди.\nМиллий тикланишдан миллий юксалиш сари одимлаётган мамлакатимизда халқимизнинг яшаш шароитини янада яхшилаш, тадбиркорликни ривожлантириш орқали юртимиз иқтисодий салоҳиятини ошириш, мақсадлари юксак фуқароларимизнинг ишбилармонлик ва тадбиркорлик билан фаол шуғулланишлари учун барча ҳуқуқий асос ва шароитлар яратилди.\nФаол тадбиркор деганда, рақобатбардош маҳсулот ишлаб чиқаришга қодир, энг муҳими, янги иш ўринлари яратиб, нафақат ўзини ва оиласини боқадиган, балки бутун жамиятга наф келтирадиган ишбилармон инсонларқатламини тушунамиз.\nБугунги тадбиркорлик инновацион ва замонавий ёндашувлар, илғор технология ва бошқарув усуллари асосида ташкил этиладиган иқтисодий йўналиш сифатида тараққиёт омилига айланиб бормоқда.\nБунинг баробарида, жамоатчилик ва халқимиз тадбиркорлар томонидан амалга оширилаётган ишлаб чиқаришдан бунёдкорликкача, қишлоқ хўжалик маҳсулотлари етиштиришдан боғ-роғлар барпо этишгача, турли хизматлардан тортиб туризмни ривожлантиришгача бўлган барча жараёнларни кузатиб турибди.\nБиласиз, туманимизда айниқса тадбиркорлик ривожига алоҳида эътибор қаратилаётгани туфайли ёш, иқтидорли ва тажрибали ишбилармон тадбиркорларимиз барча соҳаларда жаҳон стандартларига тўлиқ жавоб берадиган маҳсулотлар ишлаб чиқаришмоқда.\nБундай шарт-шароит ва имтиёзларга эга бўлган ҳиммати баланд ва шижоатли тадбиркорларимиз "Қизилтепаликман”, деган номга муносиб бўлиш иштиёқида фаолият юритиб, янги иш ўринлари яратмокдалар ва Қизилтепа туманининг ижтимоий-иқтисодий ривожланишига ўз ҳиссаларини қўшиб келмоқдалар.\nМуҳтарам Юртбошимиз сизларнинг ҳеч қандай тўсиқларсиз, самарали фаолият юритишингиз учун барча шароит ва имкониятларни яратиб қўйдилар. Аввало, жойларда Ўзбекистон Республикаси Бош вазирининг тадбиркорлар мурожаатини кўриб чиқиш қабулхоналари ташкил этилгани, ушбу имконият натижасида Сиз, тадбиркорларнинг ҳар бир муаммоингиз ижобий ечим топаётганини алоҳида эътироф этиш лозим. Жумладан, жорий йилда тадбиркорлар манфаатларини кўзлаб ташкил этилган Бош вазирнинг тадбиркорлар мурожаатини кўриб чиқиш Қизилтепа туман қабулхонасига 72 нафар тадбиркорлик субъектлари мурожаат қилган бўлиб, уларнинг 70 тасининг муаммоси ижобий ҳал этилди. Ушбу мурожаатларнинг 38 таси кредит, 13 таси ер ажратиш, 21 таси бошқа масалалар билан боғлиқ мурожаатларни ташкил этади. Мурожаатларни изчил ўрганиш ва уларга самарали ечим топиш мақсадида жойларда тадбиркорларнинг жамоатчилик кенгашлари тузилди.\nТадбиркорларни қийнаётган иккита муҳим масала бор. Булардан бири ер ва иккинчиси кредит ажратишдир.\nБундан буён ҳақиқий тадбиркор бўлиш истагидаги тумандошларимизга ер ажратиш очиқ-ошкора равишда, барча учун тенг шароитлар яратган ҳолда, электрон аукцион орқали амалга оширилади.\nВилоят, Республика банклари ваколатларини тумандаги банкларга бериш орқали кредит бериш тизими ҳам соддалаштирилиб, ортиқча қоғозбозлик ва сарсонгарчиликларга барҳам берилади.\nБугунги кунда туманимизда жорий йилнинг 1 ноябрь ҳолатида кичик бизнес субъектлари сони1762 тани ташкил этиб, январь-октябрь ойининг ўзида жами 822 такичик бизнес субъектлари янгидан ташкил этилди. Қўшма ва хорижий корхоналар сони 7 тадан 10 тага етди. Ушбу кўрсаткичларни йил якунига қадар янада ошириб, янгидан ташкил этиладиган кичик бизнес субъектлари сони жорий йилнинг ўзида 1007 тага етказилиб, 2018 йилга нисбатан 4 каррага оширилади.\nШунингдек, жорий йилнинг 9 ойида иқтисодиётнинг асосий тармоқлари бўлган саноат махсулотлари ишлаб чиқаришда 92 фоиз (596,6 млрд.сўм), қишлоқ хўжалиги махсулотлари ишлаб чиқаришда 98,8 фоиз (1339,9 млрд.сўм), асосий капиталга киритилган инвестицияларда 45,4 фоиз (325,2 млрд.сўм), қурилишда 86,3 фоиз (318 млрд.сўм), савдо ҳажмида 98,8 фоиз (517,2 млрд.сўм), хизмат кўрсатишда 95,9 фоиз (258.4 млрд.сўм), Экспорт ҳажмида 99,6 фоизини (15.7 млн.доллар) кичик бизнес ва хусусий тадбиркорлик субъектларининг улуши ташкил этмокда.\nСолиқ тушумларининг кичик бизнесдаги улуши эса 81 фоизни ташкил этади.\nБундан ташқари, тадбиркорларни молиявий жиҳатдан қўллаб-қувватлаш мақсадида 2019 йилнинг 10 ойи давомида жами 3408 та тадбиркорларга 244,3 млрд. сўм кредит ажратилди шундан, "Ҳар бир оила – тадбиркор” дастурига асосан 3181 та фуқарога 55,1 млрд. сўмлик имтиёзли банк кредит маблағлари ажратилди. Ажратилган кредитларнинг 1119 таси ёки 10,9 млрд. сўми кам таъминланган оилаларга тадбиркорлик фаолиятини йўлга қўйиш учун кредит берилиши таъминланди.\nДавлатимиз раҳбари томонидан катта эътибор бериб келинаётган кластер тизими ҳам иқтисодиётимизга изчил равишда кириб келяпти. Жумладан, пахтачилик тармоғидаги кластер фаолияти Республикада биринчилардан бўлиб туманимизда йўлга қўйилган эди. Натижада ушбу кластерда нафақат ғўзани етиштириш, балки пахтани йиғиштириб олиш ва қайта ишлаш, ип-калава, тайёр маҳсулот ишлаб чиқариш йўлга қўйилди.\nШу билан бирга, келаётган йилда кластер тизими янада кенг ривожланиб, ғаллачилик йўналишида 2 та, чорвачилик ва мевани қайта ишлаш кластер корхоналари ҳам ташкил этилади.\nАзми катъий ва шижоаткор тадбиркорлар!\nБугун сизларга келгусида тадбиркорлик фаолиятини кенг йўлга қўйиш ва ривожлантириш учун мавжуд имкониятлар бўйича тўхталиб ўтмоқчиман.\nМуҳтарам Президентимизнинг 2017 йил март ойидаги Навоий вилоятидаги ташрифлари давомида берилган топшириқларига асосан 2000 гектар ер майдонига томчилатиб суғориладиган интенсив боғзорлар ва токзорлар барпо этиш кўзда тутилган.\nУшбу имкониятдан самарали фойдаланилган ҳолда сиз, тадбиркорлардан ушбу лойиҳаларни амалга оширишда ташаббус кўрсатиб, унда фаол иштирок этишларингизга умид билдириб қоламан.\nБугунги кунда ушбу соҳани ривожлантириш учун бир қанча имтиёзлар берилганлигини ҳам алоҳида таъкидлаб ўтмоқчиман.\nЖумладан; Муҳтарам Президентимиз томонидан "Ўзбекистон Республикасида боғдорчилик ва иссиқхона хўжалигини янада ривожлантириш чора-тадбирлари тўғрисида”ги қарорига асосан бир гектар экин майдонигатомчилатиб ва ёмғирлатиб суғориш асосидаги сув тежовчи суғориш технологияларини жорий этиш учун 6 миллион сўмдан ошмайдиган миқдорда;\nмайдони 35 гектардан зиёд боғларда сув чиқариш учун бурғиланган қудуқни, шунингдек, дарёлар, каналлар ва бошқа сув ҳавзаларидан сувни тортиш учун насос станциясини қуриш учун 120 миллион сўмдан ошмайдиган миқдорда субсидиялар берилади. Ушбу қарор билан Ўзбекистон Республикаси Вазирлар Маҳкамаси ҳузуридаги Тадбиркорлик фаолиятини ривожлантиришни қўллаб-қувватлаш давлат жамғармаси кичик тадбиркорлик субъектларига интенсив боғлар ва иссиқхона хўжаликларини ташкил қилиш учун тижорат банклари кредитлари бўйича кредит суммасининг 50фоизигача, аммо 5 миллиарддан ошмайдиган миқдордаги маблағгакафилликларберилади.\nАзиз тумандошлар, ҳурматли тадбиркорлар!\nБундан буён тадбиркорликка кўмак берувчи масъул идоралар, 4 та сектор раҳбарлари "Ҳар бир тадбиркорга – кўмакдош, елкадош ва мададкормиз!” мезони асосида иш фаолиятимизни ташкил этамиз. Бунда ҳар бир идоранинг кун тартибидаги устувор вазифаси – тадбиркорлар билан бевосита мулоқот қилиш, уларнинг дардини эшитиш ва муаммоларини ҳал қилишдан иборат бўлади.\nЭндиликда тадбиркорлар жамиятда энг асосий етакчи кучга айланиб, барча маҳаллий давлат идоралар фаолиятига баҳо бериш ҳамда уларнинг фаолияти, энг аввало, тадбиркорларнинг манфаатларига хизмат қилиши устидан таъсирчан жамоатчилик назоратини ўрнатадилар.\nКелаётган 2020 йилда туманни салоҳияти ва ихтисослашувидан келиб чиқиб, қишлоқ хўжалик маҳсулотларини қайта ишлаш, саноат соҳасини ривожлантириш йўлида тадбиркорлик ташаббусларини қўллаб-қувватлаймиз.\nШу билан бирга, ўтган йилларда минглаб ёшлар ўз бизнесини бошлаб тадбиркор бўлиб етишди, энди бошлаётганлар ҳам талайгина. Биз уларни эътиборсиз қолдирмаймиз, албатта. Уларнинг бизнес лойиҳаларини ишлаб чиқишдан тортиб, ишини йўлга қўйгунча доимий кўмак берамиз. Токи ҳар бир ёш тадбиркор ўз фаолияти билан нафақат ўзини, балки оила аъзолари, қариндошлари, тенгдошлари ёки маҳалладошларини иш билан таъминласин.\nБир нарсани чуқур англашингизни хоҳлайман: Сизнинг лойиҳангиз – туманимизнинг келажаги ва аҳолимиз фаровонлигининг кафолатидир. Буни асло унутмаслигингизни ва доимо ташаббускор бўлишингизни сўрайман.\nХусусан, бюджет тушумларида тадбиркорларнинг ҳам салмоқли ўрни борлигини теран англаган ҳолда сиздан бу борада фаолликни сўрайман. Бизга тадбиркорлик субъектларининг сони эмас, сифати ҳам муҳим, албатта.\nҲар бир тадбиркор ўнлаб, юзлаб янги иш ўринлари ярата олишини ва бу орқали қанчадан қанча оилаларда ишсизликни бартараф этишини инобатга олиб, сизлардан бу борада ҳам фаол бўлишни сўраган бўлардим.\nТуманимизнинг нафақат вилоят, балки Республикамизда ҳам ўз ўрни, мавқеига эга бўлган кўплаб тадбиркорлари бор. Бу ҳақда барчангиз жуда яхши биласиз. Улар орасида турли Давлат мукофотлари билан тақдирланганларнинг борлиги ҳам қувонарли, албатта. Галдаги вазифамиз ана шундай тадбиркорлар сафини янада кегнгайтиришдан иборат. Бу борада туманимизда имконият ҳам, салоҳият ҳам етарли. Фақат фаоллашишимиз лозим.\nҚисқа муддатларда бўш турган биноларда тадбиркорлик фаолиятини йўлга қўйиш, фаолияти тўхтаб турган тадбиркорлик субъектларининг ҳам ўз фаолиятини яна давом эттиришини хоҳлаймиз ва бунда қўлимиздан келадиган барча ишни амалга оширишга, уларга ёрдам беришга тайёрмиз.\nТумандаги 4 та сектор раҳбарлари, барча бўғиндаги бошқарув ва назорат органлари тадбиркорликнинг ривожланишига халақит қилаётган тўсиқ ва ғовларни бартараф этиш ҳамда ҳар бир ҳудудда тадбиркорликни қўллаб-қувватлашнинг кафолатларини таъминлайди.\nтадбиркорлик фаолиятига ортиқча аралашувларнинг олдини олиш, эндиликда давлат органлари билан муносабатлар текшириш эмас, балкиСизларга фақат ва фақат ёрдамлашишнуқтаи назаридан қараймиз;\nСизлар бугун нафақат ишлаб чиқарувчи, яратувчи, бизнес олами, балки фаол жамоатчилик вакилисиз. Сиз халқ билан бирга, халқ дарди ва қувончи билан яшайсиз, элга мададкорсиз! Шу боис тадбиркор билан янада жипслашиб ишлаш, уларнинг дарди-ҳолини эшитиш, муаммоларига тезда ечим топиш асосий вазифамиз бўлиб қолади.\n<img width="400" height="240" src="http://qiziltepa.uz/uploads/posts/2019-11/thumbs/1574137689_1573470991_fb_img_1573470567802.jpg" class="attachment-medium-thumb wp-post-image" alt="САВОЛ БЕРИНГ, ЖАВОБ ОЛАСИЗ" />\nТадбиркорларга / Фукароларга ноя 19, 2019